text
stringlengths 248
25.3k
| label
stringclasses 10
values |
|---|---|
Алексей Арзамасцев Анжелика Тихонова корреспондент Удмуртиын «Жилье и городская среда» йӧскалык ӵектос улсын азбаръёсты но мер интывылъёсты умоятыны кутскизы. Со сярысь элькунысь тӧролэн но кивалтэтлэн пресс-службазы ивортӥз. Ужъёсты Ижкарысь азбаръёсын, Дэбес черкогуртысь, Можга ёросысь Бадӟым Уча, Черёмушки черкогуртъёсысь мер интывылъёсын мытӥзы. Ижкарын Заречное шоссе, Лев Толстой нимо но Камбарской ульчаосын коркаос котыре асфальтобетон вӧлдозы, пуконъёс, жаг куянъёс пуктозы но мерттӥськозы. Нош Лев Толстой нимо ульчаысь азбаръёсын нылпиослы шудон площадкаос лэсьтозы на. Можга ёросысь Бадӟым Уча но Черёмушки черкогуртъёсын спортэн вырыны интыос радъялозы. Озьы ик спортъя выль объектъёс Дэри ёросысь Кияик черкогуртын лэсьтозы. Отын волейболэн но баскетболэн шудыны площадкаос кылдозы. Совхозный черкогуртын «Берёзовая роща» скверын велосиепедэн ворттылыны сюрес вӧлдозы. Пероггуртын, Люкын но Якшурын - туала спорт площадкаос лэсьтозы. Спортэн вырыны тӥрлык Якшур-Бӧдья ёросысь Чур черкогуртын пуктозы. Ува черкогуртын пулэсь синпелетъёсын паркын велосипедэн ворттылыны сюрес лэсьтозы. Тодэ вайытом, та дыре элькунын вуоно арын умоятоно мер интывылъёс понна куара сётон мынэ. Нош 2022-тӥ арын йӧскалык ӵектосэ пыртэм «Формирование комфортной городской среды» программая элькунысь 76 азбаръёсты но 90 мер интывылъёсты умоятозы. Тегъёс: Удмуртия Ижкар лэсьтӥськон | Мерлык |
Анжелика Тихонова корреспондент Удмуртиын нылпи садъёсы ветлӥсь 3-7 аресъем удмурт пиналъёсты анай кылынызы дышетон понна «Зарни бугор» визьнодан сузьет поттӥзы. Пособиосты Дышетон удысысь йӧскалык ужпумъёсты эскеронъя тодос институтысь ӧнерчиос дасязы. Соослэн пуштроссы но аспӧртэмлыксы сярысь ивортодэтъя «Удмуртия» агентстволэн корреспондентэзлы огез кылдытӥсь, институтысь тодосъя валтӥсь ӧнерчи Елена Николаева вераз. «Зарни бугор» визьнодан сузьетэз нырысьсэ поттӥзы. Со 3-7 аресъем нылпиослэсь калыкен огинын улыны быгатэмзэс, удмурт кылзэс, тодонлыксэс, чеберлык валанзэс азинтон, тазалыксэс утён но юнматон ужпумъёслы сӥземын. Сузьет вань туала куронъёслы тупатыса лэсьтэмын но удмурт пиналъёсты нылпи садъёсын быдэсак удмурт кылын будэтыны луонлык сётэ. Отчы пыре программа, со сузьет пушкы, методикая пособие пыре, хрестоматийной пособиос но электрон хрестоматия пыро. Ньыль люкетэз луэ. <…> Огъя вераса, со ваньзэ, марлы дышето нылпиосты 3 аресысен 7 аресозь, валэктэ, дышетэ но пуштроссэ возьматэ Елена Николаева, «Зарни бугор» визьнодан сузьетлэн огез кылдытӥсезВизьнодан сузьет вить книгаен потӥз, котькудаз программа но методикая пособие пыртэмын. Отын пӧртэм арлыдо пиналъёсын ужан амалъёс но ужпумъёс сяна, анай-атайёсын ужан сярысь но гожтэмын. Со сяна, нылпиослэсь луонлыкъёссэс шараян понна «Нылпимы шумпоттэ яке сюлэмшугъяськытэ» нимаськись люкет нимаз висъямын. Визьнодасьёслы юрттэт чотын конспектъёс, шудонъёс, шулдыръяськонъёс пыртэмын. Таосыз бордын авторъёслы, Елена Николаевалы, Анна Бородиналы но Галина Васильевалы, нылпи садъёсысь визьнодасьёс но ужаны юрттӥзы. Вань пуштроссэ ми нылпи садъёсын ужасьёсын валче чакласа потӥмы. Аппробация ортчытӥмы Елена Николаева, «Зарни бугор» визьнодан сузьетлэн огез кылдытӥсезСо сяна, пумаз пичияк удмурт-ӟуч кыллюкам но ватсамын. «Зарни бугорез» уже кутон пумысен ӧнерчиос семинаръёсазы но статьяосазы валэкто. Институтысь ӧнерчи та визьнодан сузъетлы кулэяськон вань шуыса пусъе. Ми ужаськом нылпи садъёсын, эскериськом, удмурт нылпиос асьмелэн элькунамы вань на ай, удмурт кылын дасяськыны-ужаны луонлыкъёссы вань, соин ик ужасьёс но кулэяськисьёсыз вань Елена Николаева, «Зарни бугор» визьнодан сузьетлэн огез кылдытӥсезТуннэ нуналлы «Зарни бугор» 450 тиражен поттэмын. Со визьнодасьёслы прак киязы сётымон гинэ поттэмын. Мон малпасько, кинлы ке ӧз сюры ке яке валаса ӧз вуттэ, со потэ но вуоз доразы шуыса, быгатозы выльысь куронэн вазиськыны. Соку сое ватсаса тиражен поттозы шуыса малпасько Елена Николаева, «Зарни бугор» визьнодан сузьетлэн огез кылдытӥсезВатсалом, Елена Николаевалэн кылъёсызъя, азьвыл та визьнодан сузьет институтлэн сайтаз электрон амалэн ӵектэмын вал. Но кагаз вылын поттэмен валче сое отысь басьтӥзы. Али отчы, визьнодасьёслы юрттэт мед луоз шуыса, программазэ гинэ кельтӥзы на. Тодэ вайытом, 5-тӥ толсуре Лудорвайын институт элькунысь дышетӥсьёс но визьнодасьёс понна «Этнопедагогика формирований языковой личности дошкольника и младшего школьника» темая научно-практической семинар ортчытӥз. Тегъёс: Дышетон Ижкар нылпиос Удмуртия удмурткыл дӥськут 100ар | Дышетон но тодос |
Анжелика Тихонова корреспондент Атыкай музъемез гажаны мылкыд пыӵатонъя программа али Удмуртиысь одӥгаз гинэ муниципал кылдытэтын вань. 15-тӥ шуркынмонэ Ижкарын Калыкъёслэн эшъяськон юртазы ортчем «Патриот и гражданин» элькун форумын со сярысь вераз физкультурая, спортъя но егитъёсын ужан политикая министр Игорь Краснов, ивортэ «Удмуртия» агентстволэн корреспондентэз. «Мон зэм вераны быгатӥсько, туннэ нуналлы муниципал инъетын Атыкай музъемез гажаны пыӵатӥсь одӥг программа гинэ вань шуыса. Со программа Ижкарын ужа, юнматэмын кылем арын», — вераз Игорь Краснов. Министрлэн верамезъя, 2015-тӥ арын муниципал программаослэн ужан дырзы йылпумъяськиз. Выльзэ кутӥзы элькунлэн шоркараз гинэ. Оглом вераны луэ, туннэ та ӧръя пӧртэм ёзэтъёс, ужъюртъёс, кивалтэтъёс ужало ке но, валан, мар со «мерлыко патриотизм», юнмамын ӧвӧл на. «Программая ужан, со ик ӵектосъя чаклан, туннэ нуналлы элькунамы ӧжыт вунэтэмын кадь. Соин ик мынам бадӟым куронэ вань, нырысь ик, муниципал кылдытэтъёслы, муниципал кылдытэтъёсын ужась мер огазеяськонъёслы, егитъёсын ужанъя, лулчеберетъя, дышетонъя ёзэтъёслы. Гажано эшъёс, азинтэ уждэс, — куриз Игорь Краснов. — Ӵектосын валтӥсез вань — ужпумъёсыз но сояз яке таяз вакытэ ужаммылы дунъетэз. Азямы ужпумъёс ӧм ке пуктэ, ужмылы дунъет ӧм ке лэсьтэ, номыр пайда поттыны ум быгатэ, дыр. Нош тыршиськом асьмеос одӥгез понна — быдэ вуымтэосмы, егитъёсмы Атыкай музъеммес мед гажалозы шуыса». Игорь Красновлэн верамезъя, егитъёсты Атыкай музъемез гажан пыӵатон ласянь азинлыко уж нуо ожын быремъёслэсь лысьӧмъёссэс утчась 10 отрядъёс, техникая 34 огазеяськонъёс, военно-патриотической 43 клубъёс, егитъёслэн 26 мер огазеяськонъёссы, озьы ик кадет классъёс, группаос, дышетонъя огазеяськонъёс, ужъюртъёс но нимысьтыз пусйиськымтэ мер огазеяськонъёс. Тегъёс: Мерлык Ижкар ИгорьКраснов егитъёс Удмуртия форум | Мерлык |
Туспуктэм: Дарья Ушакова Наталия Сильвестрова 1-тӥ оштолэзе Удмуртиын пильмо луоз, сайкытскылоз, Уйин дырын-дырын кӧня ке зороз, нуназе зорыны кулэ ӧвӧл. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл лымшорпалась палась секундскын уйин 6-11 метре, нуназе 9-14 метре пельтоз. Элькунъя уйин +1…+6°, нуназе +6…+11 градус возиськоз. Омыр зӥбет луло узвесь юбоя 746 миллиметр луоз, омырлэн мускытлыкез — 67 процент. Тодэ вайытом, шутэтскон нуналъёсы Удмуртиын шуныт куазь возиськоз. Тегъёс: куазь Удмуртия | Инкуазь |
Майя Бывальцева 23-тӥ толшоре Удмуртиын 7 градусозь кезьыт кариськоз. Со сярысь, улосвыл Гидрометцентр вылэ чӧлскыса, Россиысь МЧС-лэн элькунъя валтӥсь управлениезлэн пресс-службаез ивортэ. Покчиарняе улосвылын пилемо улоз. Дырын ӧжыт, интыосын золгес лымыялоз. Тӧл шундыпуксён палась секундскын 6-11 метре пельтоз. Нуназе элькунъя -2…-7 градус возиськоз. Сюресъёс вылын йӧвалег. Омыр зӥбет луло узвесь юбоя 728 миллиметр луоз, омырлэн мускытлыкез – 91 процент. Тегъёс: МЧС Удмуртия куазь | Инкуазь |
Анжелика Тихонова корреспондент Пинал лыдӟисьёслэн «Улэп классика» («Живая классика») калыккуспо вожвылъяськонзылэн улосвыл люкетэзлэн йылпумъяназ Удмуртиысь 102 пиналъёс пыриськизы. Соос яратоно литература произведениосысьтызы люкетъёссэ лыдӟизы. Со сярысь элькунысь дышетонъя но тодосъя министерстволэн пресс-службаез ивортэ. Вожвылъяськонлэн огъяросси финалаз «Артек» калыккуспо нылпи лагерьын Удмуртилэсь данзэ утьыны Глазкарысь Илья Ворожцов, Ижкарысь Александра Кутафьева но Кизнерысь Кирилл Головлёв луонлык басьтӥзы. «Улэп классикалэн» улосвыл люкетысьтыз жюрилэн ёзчиез Вадим Костылев туэ выль произведениос потӥзы, пиналъёс реквизитэн быгатыса ужаны кутскизы шуыса пусйиз. Шумпотӥсько, куке быдэсъясьлэсь «валась» синъёссэ адӟисько. Нылпи вала но сюлэмыз пыр поттэ сое, мар сярысь вера. Котьку адӟиське, куке быдэсъясь текстэз ачиз пыр «поттэ», нош куке сое кулэ интыын вис карыны но ударениос пуктыны гинэ дышетӥзы. Сыӵе умой возьматонъёс туэ шӧдскымон тросгес вал Вадим Костылев, «Улэп классика» вожвылъяськонлэн улосвыл люкетысьтыз жюрилэн ёзчиез Туэ эпидемиологи югдурен сэрен вормисьёсты кык вожвылъяськон нуналъёсъя гинэ шараязы, йылпумъян люкетсэ нимысьтыз ӧз радъялэ Пусъём, вожвылъяськнэ кунгож сьӧрысь пыриськисьёсты куартолэзе «Артек» лагере кутыны уз быгатэ. Соин сэрен конкурслэн оргкомитетэз котькуд улосвылысь вить пиналъёсты лагере келяны пумкылъян кутӥз. Со пыриськисьёс, кудъёсыз баллъёссыя вормисьёс бӧрсьы мыно. Соос конкурс эскеронъёсы уз пыриське, но мукет ужен вырозы. Озьы, Удмуртиысь, куинь вормисьёс сяна, «Артеке» Глазкарысь Руслан Бяков но Илья Бураков мынозы Нылпиослы ватсаса тодон-валан сётонъя элькун центр Тодэ вайытом, кылем арын Можгаысь Ярослав Зорин вожвылъяськонлэн суперфиналистэз луиз но Москваысь Горд площадьын ассэ возьматӥз вал. Тегъёс: Дышетон Удмуртия вожвылъяськон пиналъёс кылбурет | Дышетон но тодос |
Наталья Тетерина 17-тӥ оштолэзе Ижкарын Удмуртилэн тӧроез Александр Бречалов но Россиысь куасэн бызьылонъя федерацилэн кивалтӥсез Елена Вяльбе спортысь та амалэз элькунын азинтон сярысь кенешизы. Ми вераськимы, мае СОЛКын (спортъя но тазалыкез юнматонъя Галина Кулаковалэсь нимзэ нуллӥсь огъет — ред.) лэсьтыны кулэ на, кыӵе ӵошатсконъёсты луэ басьтыны, мар кулэ лэсьтыны, спортсменъёс татысь медаз кошке шуыса Елена Вяльбе, Россиысь куасэн бызьылонъя федерацилэн тӧроезЭлькунлэн тӧроез верамъя, пумиськонлэн валтӥсь темаосыз луизы инфраструктураез умоятон но аръёсын кылдэм ӟеч сямъёсты утён. Милям туж усто сямъёсмы вань, но <…> милемлы инфраструктураез рос-прос умоятыны кулэ. Тӥ тодӥськоды, кыӵе югдур Кулакова нимо огъетысь яке Демидовлэн огъетысьтыз кунокуаосын Александр Бречалов, Удмуртилэн тӧроезСолэн кылъёсызъя, спортъя но тазалыкъя огъетлэсь юртъёссэ тупатыны коньдэт палэнысь уксё вань, ужъёс туэ кутскозы ни. Озьы ик Демидов нимо биатлонъя огъетын кунокуа пуктон ужпум эскериське. Демидов нимо огъетын милям инвестициосъя усто ӵектос вань. <…> Со бассейнэн но фтнес-центрен бадӟым кунокуа огъет. <…> Чакланъёсын Демидовлэсь трассазэ «Искраен» огазеяны, куасэн бызьылӥсьёслы кузь сюрес мед луоз Александр Бречалов, Удмуртилэн тӧроезЭшшо одӥгез ӝутэм ужпум тренеръёсын герӟаськемын вал. Улосвыллэн кивалтӥсез Удмуртилэсь кужмо тренеръёс вань шуыса пусйиз, соослы элькунын ужаны луонлыкъёс кылдытоно. Со понна уждунзэс будэтоно, дасяськонъя выль центръёс пуктоно но тунсыко вожвылъяськонъёс радъяно. Тегъёс: Спорт Ижкар Удмуртия куасэнбызьылон куас АлександрБречалов | Спорт |
Майя Бывальцева Удмурт кырӟанъя «Элькуновидение. Суперфинал» вожвылъяськонэз берлолы выжтӥзы. Со сярысь радъясьёс ужрадлэн «ВКонтакте» мерлыко вотэсысь бамаз ивортӥзы. Конкурс 2022-тӥ арын 30-тӥ толшоре ортчоз. Мугез - эпидемиология югдур лэчытомемен кутэм куронъёс. 17 октябрьлы басьтэм билетъёстэс возе - соосын концертэ пырыны луоз 30 январе! «Элькуновидение. Суперфинал» вожвылъяськонэз радъясьёсВатсалом, ужрадэ азьвыл аръёсы конкурсын нырысетӥ куинь интыосты басьтэм кырӟасьёс но коллективъёс пыриськыны кулэ вал. Тодэ вайытом, 5-тӥ коньывуонысен физкультурая, спортъя, тазалыкез кыдатонъя, югдытон, адӟытон но мукет со выллем ужрадъёсты озьы ик вакцинаци сярысь сертификатэн (QR-код) но тестэн гинэ пырыны лэзёзы. Тегъёс: Ижкар Удмуртия вожвылъяськон Элькуновидение | Лулчеберет но туризм |
Константин Вознесенских Анжелика Тихонова корреспондент Ижкарысь 8 номеро эмъюрт азьвыл ужан радлыказ берытскоз, отысь ковид-центрез восалозы. Со сярысь Удмуртиысь тазалыкез утёнъя министерстволэн пресс-службаез ивортӥз. Удмуртиын коронавирусэн висисьёслэн лыдзы кулэсмемен но эпидеми югдур тупатскемен валче, ковидэн черламъёслы койкаослэсь лыдзэс кулэстон мынэ. Ижкарысь 8 номеро кар эмъюртысь ковид-центре висисьёсты уг куто ни. Нош 23-тӥ южтолэзьысен, дезинфекци ортчытэм бере, паласькисьтэм висёнъёсын вазиськисьёсты учкыны кутскозы ни. « Югдур огсыр ке но, Глазкарысь, Воткаысь, Сарапулысь но Можгаысь эмъюртъёсын, Дэри ёрос эмъюртын, 6 номеро кар эмъюртын он Паласькись висёнъёсъя элькун эмъюртын, 5 номеро номеро нылпи ваён юртын, Нылпиослы элькун эмъюртын но 1 номеро элькун эмъюртын интыосты возиськом на » Марина Петренко, Удмуртиысь тазалыкез утёнъя министрлэн воштӥсез Туннэ нуналлы элькунысь эмъяськонниосын ковидэн висисьёс понна оглом 1 сюрс 49 интыос лыдъясько. Соос пӧлысь 723-ез тырмытэмын. Тодэ вайытом, берло нуналскын Удмуртиын 325 адямилэсь коронавирусэз шараязы. Тегъёс: коронавирус Тазалык Удмуртия Ижкар эмъяськонниос | Тазалык |
Туспуктэм: Удмуртиысь тӧролэн но кивалтэтлэн пресс-службазы Майя Бывальцева Удмуртие нимысьтыз ожгар ужрадысь доброволецъёс берытскизы, соослэн служба нуон сярысь окылъёссы йылпумъяськизы. Со сярысь элькун тӧролэн но кивалтэтлэн пресс-службазы ивортӥз. « Татын тӥледыз чидатэк возьмазы ӵыжы-выжыосты но матысь адямисты, озьы ик быдэс элькунын улӥсьёс. <…> Али тӥлед тупатскыны кулэ. Со ласянь юрттыны оскытӥськом – улон-вылон, тазалыкез юмнатон, кулэ ке, психилоги ласянь но » Ярослав Семёнов, Удмуртиысь кивалтэтлэн тӧроез Удмуртиысь ожгарчиослы юрттыны вань эмъюртъёс дась. Соосты отын черодтэк кутозы. Нимысьтыз ожгар ужрадысь берытскисьёслы психолого-психиатрической юрттэт сётон понна Психилоги юрттэт сётонъя центр радъямын, солэн ёзэтъёсыз Ижкарын, Воткаын, Глазкарын, Можгаын но Сарапулын ужало. Ожгарчиос но доброволецъёс, соослэн ӵыжы-выжыоссы психологи юрттэт басьтыны быгато 8-800-100-09-06 номеро телефонъя (уен-нуналэн ужа) яке тупась дырлы психолог доры гожтӥськыса. Тегъёс: нимысьтызужрад Удмуртия | Мерлык |
udmteatr.ru Майя Бывальцева 30-тӥ южтолэзе удмурт драматург, актёр, режиссёр, РСФСР-ысь искусство удысысь дано ужась Игнатий Гаврилов вордскем дырысен 110 ар тырме. Удмурт театрез кылдытонэ пыриськем муртэ буре вайыса, 1-тӥ оштолэзе Йӧскалык театрын солэн пьесаезъя пуктэм «Жингрес сüзьыл» крезьгуро комедиез (12+) возьматозы. Со сярысь ужъюртлэн литературая ёзэтэз ивортӥз. Игнатий Гаврилов 1912-тӥ арын туала Можга ёросысь Бадӟым Сибы гуртын вордскиз. 12 аресаз Можгаысь педтехникуме дышетскыны пыриз, литературая кружоке ветлӥз, самодеятельносте пыриськиз. Но техникумез йылпумъятэк, Ижкарын соку усьтӥськем театр курсъёсы выжиз, собере Москваысь театр искусствоя кун институтын дышетскиз. 1930-1932 аръёсы соку кылдытӥськись ӧнерлыко удмурт театрен кивалтӥз, 1934-1938 аръёсы – театрлэн литературая ёзэтэныз. Быдӟым Атыкай ож дыръя фронтын ожмаськиз, собере нош ик театрен кивалтӥз. Йӧскалык драматурегиез но театрез азинтонэ мыло-кыдо пыриськемез понна Игнатий Гавриловлы УАССР-ысь но РСФСР-ысь искусство удысысь дано ужась ним сётӥзы. 1968-тӥ арын «Жингрес сӥзьыл» пьесаез понна театр коллективен ӵош УАССР-лэсь кун премизэ басьтӥз. Пусъемын орденъёсын но медальёсын. Игнатий Гавриловлэн «Вало ӧр куашетэ» драмаезъя спектаклен 1931-тӥ арын ӧнерлыко удмурт театр усьтӥськиз. Озьы ик со «Кезьыт ошмес», «Патрет», «Геройес», «Шунды ӝужаз», «Аннок», «Лейтенант Пислегин», «Даниил Майоров», «Наташа» пьесаос пуктӥз. Оглом драматург 40-лэсь трос пьесаос гожтӥз, дассэ ӟуч кылысь берыктӥз. Одӥг автор но театр понна сомында ӧз гожъя. Трос аръёс ӵоже удмурт театр Игнатий Гавриловлэн пьесаосызъя пуктэм спектакльёсын выль сезонъёссэ усьтылӥз, соосын гастрольёсы потаз. «Груня Тарасова», «Азин», «Аннок», «Камит Усманов», «Жингрес сӥзьыл», «Лымы тӧдьы», «Уӵыос чирдон дыръя» спектакльёс театрлэн историяз пыраклы кылизы, йӧскалык репертуарлэн инъетэз луизы. Тодэ вайытом, 2021-тӥ арын Удмуртиысь йӧскалык театр 90 ар тырмонзэ пусйиз. Тегъёс: Лулчеберет Йӧскалыктеатр Театр Ижкар буреваён гожъясьёс Удмуртия | Лулчеберет но туризм |
Анжелика Тихонова корреспондент Удмуртиысь эмъюртъёсын коронавирусэн висисьёслы койкаослэсь лыдзэс 2 сюрс 619-озь вуттозы. Со сярысь аппарат кенешон дыръя элькун кивалтэтлэн тӧроезлэн воштӥсез Эльвира Пинчук ивортӥз. Туннэ нуналлы ковидэн висисьёслы оглом 2 сюрс 191 койкаос лыдъясько. 8-тӥ гудырикошконэ 8 номеро кар эмъюртын 100-лэсь трос интыос дасязы. Та арня пумозь, 13-тӥ гудырикошконозь, эшшо 428 койка радъялом, со пӧлын 8 номеро кар эмъюртын, озьы ик, Вотка, Кияса но Балезино ёрос эмъюртъёсын Эльвира Пинчук, Удмуртиысь кивалтэтлэн тӧроезлэн воштӥсез Койкаос элькунысь оглом 14 эмъюртъёсын луозы Удмуртилэн тӧроез Александр Бречалов пусйиз, висисьёслэсь йылэмзэс алон ужын нырысетӥ интые вакцинация потэ шуыса. Асьмелэн прививка одно ик пуктыны курон ӧвӧл. Ми ватсаса сюбегатонъёс кутыны ум малпаське, сыӵе кулэлык уз луы шуыса оскиськом. Но калык астэ ачид утёно шуыса валаны кулэ: астэ утён арбериосын, мерлыко дистанциез возьыса но, валамон, вакцина пуктыса Александр Бречалов, Удмуртилэн тӧроезТа дыре Удмуртиын куинь пӧртэм вакцинаос вань – «ЭпиВакКорона», «Гам-Ковид-Вак» («Спутник V») но «Спутник Лайт». Оглом 37 сюрс 649 доза. Озьы ке но, куд-ог ёросъёсын прививка пуктон каллен мынэ. Тодэ вайытом, Удмуртиысь ньыль ёросъёсын 60 процентлэсь трос улӥсьёс вакцинациез ортчизы. Тегъёс: Тазалык Ижкар Удмуртия коронавирус АлександрБречалов ЭльвираПинчук | Тазалык |
Юлия Ильмурзина Удмуртиысь кадет корпусысь пиналъёс тӧлпо спортлы дышетскозы Санкт-Петербургысь академилэн Воткаысь филиалаз. 5-тӥ пӧсьтолэзе Удмуртилэн тӧроез Александр Соловьёв но парус спортъя академилэн ыстэм муртъёсыз пумиськылӥзы, ивортэ тӧролэн но кивалтэтлэн пресс-службазы. Азьвылгес ивортэмын вал, Санкт-Петербургысь тӧлпо спортъя академилэн филиалэз Вотка ёросын интыяськоз шуыса. Озьыен, студентъёс Воткаысь тыметын дасяськозы. «Совето вакытъёсысь тӧлпо спортлэн историез возьматэ, та спорт амаллы зарезьын дышетскыны умой, но со одно кулэ ӧвӧл. Тросаз бадӟым тыметъёсын но зэмос спортсменъёсты будэтыны луэ. Оскисько, асьмелэн тыршеммы юнме уз луы, тӧлпо спорт Удмуртиын выльысь улӟытэмын луоз», — вераз Санкт-ПетербургысьЯхт-клублэн командорез Владимир Любомиров. Нош Соловьёв пусйиз, таӵе быгатонлыкъёс егит ожгарчиослы азьланьын кулэ луыны быгатозы. «Туннэ милям кадет корпусамы 300 пиналъёс, куд-огез секыт улон югдуре шедем семьяосысь. Одӥг интые 8 адями мылкыд карисьёс. Та егитъёс Атыкай музъемез утёзы. Оло, зарезьын кунгожъёсты возьманы тупалоз. Туж умой, ӵектос улсын соос яхтаен ужаны дышетскозы шуыса», — вераз со. Та ӵектосэз быдэстон понна Удмуртиые бадӟым коммерци компанилэсь коньдонзэ кыскыны малпало. Тегъёс: Спорт Дышетон Удмуртия тымет Вотка | Спорт |
Анжелика Тихонова корреспондент 28-тӥ оштолэзе ӵукна Удмуртиын коронавирусэн черлам эшшо куать адямиез шараязы. Со сярысь элькунлэн тӧроез Александр Бречалов мерлыко вотэсъёсысь бамъёсаз ивортӥз. Висёнзы Ижкарын вить улӥсьёслэн но Глазкарысь одӥг адямилэн зэмаз Вань выль учыръёсъя эпидеми вӧлмонэз алонъя ужрадъёс ортчытӥсько, черламъёсын кусып возем муртъёсты эскеронъёс мыно. Оглом туннэ нуналлы элькунамы коронавирус инфекциен 218 висисьёс шараямын ини. Та дыре соос пӧлысь 190-эз эмъюртын эмъясько, 22-ез бурмизы ини, нош куатез улонысь кошкизы. Тодэ вайытом, 27-тӥ оштолэзе улосвыламы вить выль висисьёсты шараязы вал. Удмуртиын выль коронавирус инфекциен черлам муртъёслы эмъюрттэт сётӥсь эм ужасьёслы ватсаса коньдон тырыны 100 миллион ментлэсь трос висъязы. Тегъёс: Тазалык Ижкар Удмуртия коронавирус Глазкар тазалыкезутён АлександрБречалов | Тазалык |
Анжелика Тихонова корреспондент Михаил Тимофеевич Калашниковлэн 100 ар тырмонэзлы Ижкарын литературая но кылбуретъя конкурс ортче. Со сярысь кар администрацилэн пресс-службаез ивортэ. Конкурсэ элькунысь вань мылкыд карисьёс пыриськыны быгато: пичиез но, мӧйыэз но. Конкурсэ азьвыл нокытын поттылымтэ кылбуръёсты но проза амалэн гожъямъёсты (эссеос, зарисовкаос) куто. Чаклам номинациос: «Великий оружейник» - М. Т. Калашниковлы сӥзем произведениос; «Ижевск – оружейная столица» - ожгар тӥрлык поттӥсь предприятиосын ужасьёслэн Ижкарын улӥсьёс но кар сярысь, карлэн Быдӟым Атыкай ожын вормон понна тыршемез сярысь гожъямъёссы; «Мастер жанра» - пӧртэм жанръёсын гожъямъёс. Конкурсэ пыриськыны куриськонъёсты 1-тӥ шуркынмонозь куто. Соосты konkurs-poetov@mail.ru электрон почтае келяно яке гожтэтэн таӵе адресъя: Ижкар, Ворошилов нимо урам, 1а, УРОО «Центр инвалидов – ветеранских силовых структур «Честь». Тодэ вайытом, Михаил Калашниковлэн котырес лыдпусэзлы сӥзьыса, коньывуонозь Удмуртиын «Армиысь туспуктэмъёсын альбом. Мон Калашников автоматэн служба нуи» ужрад мыноз. Тегъёс: Ижкар Удмуртия МихаилКалашников вожвылъяськон Мерлык МТКалашниковлы100ар | Мерлык |
Туспуктэм: Константин Вознесенских Майя Бывальцева 18-тӥ куарусёнэ Удмуртиын коронавируслы 7 сюрс 267 эскеронъёс ортчытӥзы, 1 сюрс 392 муртлэсь висёнэз шараязы, соос пӧлын 14 аресозь 212 пиналъёс но 65 арессэс ортчем 239 арлыдоос. Эмъяськонние 45 адями шедиз. Со сярысь элькунысь тазалыкез утёнъя министерстволэн пресс-службаез ивортӥз. Та дыре доразы эмъяськись 6 сюрс 787 адямиез эмчиос чакласа возё. Эмъяськонниосын кыллись 337 висисьёслэн тазалыксы шоро-куспо лыдъяське, 35 муртлэн – секыт, 12-ез соос пӧлысь тыосты шокатӥсь аппарат улын кыллё. 50 адями висёнэз вормиз. Улонысь кошкемъёс ӧвӧл. 19-тӥ куарусёнлы Удмуртиын коронавирусэн черлан 195 сюрс 160 учыр лабораториосын зэматэмын. 178 сюрс 765 мурт йӧназ. 4 сюрс 74 адями улонысь кошкиз, со пӧлысь 3 сюрс 874-ез – юнматэм диагнозэн. 702 сюрс 677 мурт вакцинациез ортчиз, со пӧлысь 561 сюрс 855 адями кыкетӥ компонентсэ но басьтӥз. 228 сюрс 233 адями ревакцинациез ортчиз. Коронавирусэз алон, шараян но эмъян пумысен юанъёсын визь-кенеш сётонъя центре жингыртыны луэ, солэн телефон номерез – 8-800-100-24-47. Тегъёс: Тазалык висён коронавирус Удмуртия | Тазалык |
Анжелика Тихонова корреспондент 21-тӥ куартолэзьлы Удмуртиын коронавирусэн 48 выль черламъёсты шараязы. Висисьёс пӧлын 14 аресозь сизьым пиналъёс но 65 арессэс ортчем укмыс арлыдоос. Со сярысь элькунысь оперативной штаб ивортӥз. Диагноззы Ижкарын 16 улӥсьёслэн зэмаз, Воткаын – укмыс, Глазкарын – куать, Вотка ёросын – ньыль, Ува, Глаз, Эгра, Кез ёросъёсын – быдэн кык, Красногорск, Можга, Сюмси, Шаркан, Юкаменск ёросъёсын – быдэн одӥг. 43 адями висёнэз вормиз. Кык мурт кулӥз: воргоронъёслы 64 но 66 арес вал Туннэ нуналлы Удмуртиын выль коронавирус инфекциен черлан 33 сюрс 715 учыр лабораториосын зэматэмын. 30 сюрс 569 адями йӧназ, 434 мурт кулӥз. Али 58-эзлэн висисьёслэн тазалыксы секыт лыдъяське Элькунын выль коронавирус инфекцилы 1 миллион 124 сюрс 248 эскеронъёс ортчытӥзы, берло нуналскын – 4 сюрс 672. 21-тӥ куартолэзьлы Удмуртиын 107 сюрс 934 адями коронавируслэсь прививка пуктӥз, со пӧлысь 83 сюрс 792-ез кыкетӥ люкетсэ басьтӥзы ни. Тегъёс: Тазалык Ижкар висён Удмуртия коронавирус | Тазалык |
Майя Бывальцева Ижкарысь Буммашевской урамын нылыпиослы шудон интыын вузкаронни пуктыны нимлыко лэзён вань, но «калык радъя» уг мыны. 16-тӥ куартолэзе аппарат кенешон бере журналистъёслы со сярысь вераз Удмуртилэн тӧроез Александр Соловьёв. Тодэ вайытом, 2016-тӥ арын куартолэзе Буммашевской урамысь кӧня ке юртъёсын улӥсьёс музъем кесэгез утьыны потӥзы, отын вузкаронни пуктыны кутскизы. Лэсьтӥськисьлы ужкагазъёс кар администраци сётӥз 2014-тӥ арын. Нылпи площадкалэн интывылэз нокинлэн асъетаз пусъемын ӧвӧл. «Улӥсьёслэн пумит султэмзы умой, соос нылпиоссылэсь, нунокъёссылэсь тунсыкъёссэс утё. Кызьы луэ нылпи площадкаын вузкаронни пуктыны?! Асьмелэн вузкаронниос уг тырмо шат? Жаляса верано, сыӵе вал карез лэсьтон шоры учкон сыӵе вал. Али со ӧвӧл, мон оскисько. Туннэ азбаръёсын пуктӥськон уз луы. Но кӧня луозы на сыӵе сюлэмшугъяськытӥсь интыос! Кӧня ми кылем арын ветлӥмы, кӧня нюръяськимы! Сыӵе юанъёс одно ик луозы. Ми со юанъёсты сэрттомы-пертчомы», — пусйиз Александр Соловьёв. Вераны кулэ, лэсьтӥськыны нимлыко лэзён вань ке, застройщик вань судъёсын вормыны быгатоз. Тодэ вайытом, кылем арын куартолэзе Александр Соловьёв Ижкарын азбаръёсын пуктӥськонлы пумит луэмез сярысь вераз. Со бере элькун кивалтӥсьёс пуктэт кутӥзы, лэсьтӥськон улэ пусъем музъемъёс пумысен карысь ёросъёслэн тӧрлыкъёссы элькун тӧрлыкъёсын кенешозы. Тегъёс: Ужбергатон Ижкар лэсьтськонудыс Удмуртия АлександрСоловьёв | Политика |
Григорий Фомин Анжелика Тихонова корреспондент 28-тӥ толшоре Удмуртиын пилемо улоз, сайкиськылоз. Уйин кӧня ке лымы усёз, нуназе лымыяны кулэ ӧвӧл. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл лымшор палась секундскын 3-8 метре пельтоз. Элькунъя уйин -14…-19, нуназе -8…-13 градус возиськоз. Омыр зӥбет луло узвесь юбоя 749 миллиметр луоз, омырлэн мускытлыкез – 86 процент. Тегъёс: куазь Удмуртия Ижкар Тол | Инкуазь |
Туспуктэм: Россилэн банкез Наталия Сильвестрова Россилэн банкез 1000 манетъем выльдэм коньдонэз поттонэз дугдытӥз. Со сярысь Банклэн пресс-службаез ивортӥз. Кагаз уксёлэсь дизайнзэ тупатъялозы. Тодэ вайытом, 16-тӥ коньывуонэ Россилэн банкез 5000 манетъем выльдэм коньдонэз поттӥз. Тегъёс: коньдон Центробанк Россия | Мерлык |
Туспуктэм: Майя Бывальцева Майя Бывальцева Таяз арняе Удмуртиын куазь шунытгес, но лымыё но тӧло возиськоз. Тужгес трос лымыё но тӧло нуналъёс вирнунал но удмуртарня луозы. Со сярысь улосвыл Гидрометцентрлэн пресс-службаез ивортӥз. Пуксёнэ, 16-тӥ толшоре, потон уе температура -15 градусозь лэзькоз, нуназе -7…-12 градусозь ӝутскоз. Тужгес шуныт нунал озьы ик вирнуналлы тупалоз: уй-нунал ӵоже омырын -5…-10 градус возиськоз. Покчиарняе уйин но нуналлэн нырысетӥ ӝыныяз -7…-12 градус луоз, лымшор бере температура лэзькыны ӧдъялоз. Удмуртарняе, 19-тӥ толшоре, потон уе температура -15…-20 градусозь лэзькоз, нуназе -5…-10 градусозь ӝутскоз. Нырысь-валысь чакланъёсъя, шутэтскон нуналъёсы куазь лымыё возиськоз. Тегъёс: куазь Гидрометцентр Удмуртия | Инкуазь |
Туспуктэм: Татьяна Пунгина Наталия Сильвестрова Удмуртиын кӧс куазь йырин 142,5 сюрс гектар кизем будэтосъёс арам луизы. Со сярысь гурт возёсъя министерстволэн персс-службаез ивортӥз. Улосын киземъёслэсь 19 процентсэ ыштӥзы. Оглом 14,1 сюрс гектар кукуруза, рапс, люцерна но сизьйыр быриз. Сюро таза пудо-живот сиён дасян графикъя быдэстӥське. Туннэ нуналлы вить сюрслэсь трос тонна куро, 64,5 сюрс тонна турын, 831 сюрс тонна сенаж утялтӥзы. Тодэ вайытом, Удмуртиын кӧс куазь йырин юнматэм нимысьтыз тупатэм югдурез палэнтӥзы. Тегъёс: гуртвозёс гуртвозёсъяминистерство будосъёс Удмуртия | Гурт возёс |
Майя Бывальцева Можга ёросысь Сибы гуртысь «Марӟан» ансамбль фольклоръя «Предание старины» III калыккуспо фестиваль-вожвылъяськонлэн Вылӥ степенё лауреатэз луиз. Ужрад 21–22 оштолэзе Саранскын ортчиз. Со сярысь ивортэмын Можга ёрослэн нимлыко сайтаз. Удмурт лулчеберетэз кӧня ке коллективъёс возьматӥзы, соос пӧлын Сибы гуртысь культура юртысь фольклоръя «Марӟан» калык ансамбль, кивалтӥсез А. Б. Спиридонов. Милям коллективмы Вылӥ степенё лауреатлэсь дипломзэ басьтӥз Можга ёрослэн пресс-службаезРадъясьёслэн верамзыя, коллективъёс сокем синмаськымонэсь вал, троссэгес пусъён вылысь нимысьтыз номинация кылдытыны малпазы. Фестивале озьы ик ветлӥзы Ижкарысь но Алнаш ёросысь коллективъёс. Мордовилэн шоркараз Тываысь, Чувашиысь, Марий Элысь, Удмуртиысь, Пенза, Архангельск улосвылъёсысь, Самараысь калык лулчеберетэз утисьёс вуылӥзы. «Предание старины» фестиваль-вожвылъяськонын нокыӵе туала инструментъёс, технологиос уг кутӥсько, сцена вылысь чик воштымтэ вашкала калык крезьгур гинэ чузъяське. Тегъёс: Лулчеберет Можга Удмуртия удмуртъёс йӧслыкъёс фольклор | Лулчеберет но туризм |
Туспуктэм: Руслан Нуриахметов Наталия Сильвестрова 1-тӥ тулыспалысен Ижкарысь 27 номеро автобус маршрутэ воштӥськонъёс пырозы. Мерлыко транспорт Октябрьлы 10 ар урамысь выль микроёросъёстӥ ветлыны кутскоз. Со сярысь кар администрацилэн пресс-службаез ивортӥз. Выль маршрут таӵе луоз: - «Рембыттехника» дугдылонни пала мыныку: Чехов нимо урам – «Ежевика» улон огъет – Автозаводской урам («Столица» вузкарон огъет) – 4-тӥ микроёрос; - Удмуртской урам пала мыныку: 4-тӥ микроёрос – Автозаводской урам («Столица» вузкарон огъет) – «Норвежский лес» улон огъет – Чехов нимо урам. Дугдылонниосы кулэ сюрес пусъёс пуктэмын. Озьы ик 27 номеро маршрутэтӥ ветлӥсь куд-ог автобусъёс Радужной микроёросозь ветлозы. Сюрессы таӵе дугдылонниос пыр ортчоз: - Радужной микроёрос пала мыныку: Селтинской урам – Керамоблокъёс лэсьтонъя завод – Ветлечебница – Новой урам – Посёлок Машиностроителей ёрос – Живсовхозной урам – нимысьтыз курыку дугдон – Черёмуховой урам – Новосельской урам – Ромашковой урам – Новые парники микроёрос. - Радужной микроёрос дорысен мыныку: Новые парники микроёрос – Ромашковой урам – Новосельской урам – Черёмуховой урам – нимысьтыз курыку дугдон – Живосовхозной урам – Посёлок Машиностроителей ёрос – Аристов Ключ урам – Искра автокооператив – Ветлечебница. Автобусъёслэсь ветлон радлыксэс «ИПОПАТ» огазеяськонлэн сайтысьтыз матысь дыре адӟыны луоз. Тегъёс: автобусъёс Транспорт Ижкар Удмуртия | Авто |
Туспуктэм: Удмуртиысь тазалыкез утёнъя министерстволэн пресс-службаез Наталия Сильвестрова Удмуртиын туберкулёзъя югдур урод ӧвӧл. 2022-тӥ та висёнэн черлан 1,7 процентлы кулэсмиз. Со сярысь элькунысь тазалыкез утёнъя министерстволэн пресс-службаез ивортӥз. Кылем арын Удмуртиын туберкулёзэз 432 улӥсьлэсь нырысьсэ шедьтӥзы, соос пӧлын куать нылпи. « Туберкулёзэн черлан учыръёс элькунысь вань ёросъёсын сюро, куд-огаз возьматэмъёс (паказательёс) элькунъя шоро-куспо лыдпусъёслэсь вылынгес луо. Тужгес но вылӥ возьматэтъёс Вотка, Камбарка, Балезино, Дэри но Кизнер ёросъёсын пусъемын » Юлия Бушмакина, Роспотребнадзорлэн элькунъя управлениысьтыз эпидемиологи югдурез чаклась ёзэтлэн кивалтӥсез 2023-тӥ арлэн куртсконэзлы Удмуртиын 928 мурт паласькись туберкулёзэн висе. Вӧлмемез 5,9 процентлы кулэсмиз. Но куд-ог учырын висисьёсынты эмъяны шуггес луэ. « Выль шараям коткудӥз куинетӥез туберкулёзэн висись ВИЧ инфекци нуллӥсь луэ, паласькись туберкулёзэн курадӟись ӝыныезлэн пациентъёслэн туберкулёз микобактериоссы тросэзлы препаратъёслы уг сётско. Висёнэз алонын тужгес оскымон но пайдалыко амал вакцина пуктон но дырыз дыръя диагностика ортчон луэ » Екатерина Тюлькина, туберкулёзъя элькун эмъюртлэн валтӥсь эмчиез, тазалыкез утёнъя министерствоысь штатэ пырисьтэм валтӥсь фтизиатр Тодэ вайытом, Удмуртиын улӥсьёс кышкыт паласькись висёнъёслэсь прививка дунтэк пуктыны быгато, со пӧлын туберкулёзлэсь но. Тегъёс: Тазалык висён Удмуртия | Тазалык |
Майя Бывальцева 6-тӥ гудырикошконлы Удмуртиын коронавирусэн черлан 195 выль учыръёсты пусйизы. Висьыны усемъёс пӧлын 20 пиналъёс но 65 арессэс ортчем 36 арлыдоос. Со сярысь элькунысь оперативной штаб ивортӥз. Диагноззы Ижкарын 73 улӥсьёслэн зэмаз, Можгаын – 17, Глазкарын – 14, Эгра ёросын – 12, Воткаын но Ува ёросын – быдэн 11, Сарапулын – укмыс, Дэри ёросын – сизьым, Балезино ёросын – куать, Вавож, Вотка, Сарапул ёросъёсын – быдэн вить, Алнаш, Сюмси, Якшур-Бӧдья ёросъёсын – быдэн куинь, Шаркан, Яр ёросъёсын – быдэн кык, Глаз, Дэбес, Кез, Кизнер, Кияса, Можга, Юкаменск ёросъёсын – быдэн одӥг. 86 адями висёнэз вормиз. 10 мурт кулӥз. Кышномуртъёслы 61, 69, 74, 80, 88, 95 арес вал, воргоронъёслы - 62, 67, 700, 88 арес Туннэ нуналлы Удмуртиын коронавирусэн 41 сюрс 135 черлан учыр лабораториосын зэматэмын. 33 сюрс 896 адями йӧназ. 1 сюрс 261 мурт улонысь кошкиз. Али 238-езлэн висисьёслэн тазалыксы секыт. Берло нуналскын элькунын коронавирус инфекцилы 5 сюрс 230 эскеронъёс ортчытӥзы. 6-тӥ гудырикошконлы Удмуртиын 307 сюрс 484 адями коронавируслэсь прививка пуктӥз, со пӧлысь 221 сюрс 86-ез кыкетӥ люкетсэ басьтӥзы. Тегъёс: Тазалык Ижкар висён Удмуртия коронавирус | Тазалык |
Туспуктэм: Лада Иванова Майя Бывальцева Лада Иванова 18-тӥ гудырикошконэ Удмуртиын «Страна героев» ожгар-истори лагерьлэн сменаез усьтӥськиз. Отчы 500 пала пиналъёс люкаськизы. Лагере ивортодэтъя «Удмуртия» агентстволэн корреспондентэз вуылӥз. Кык арня ӵоже пиналъёс нырысетӥ эмъюрттэт сётыны, тылскем лэсьтыны, командаен ужаны дышетскозы. Оштолэзе дышетскисьёс быръён люкетъёсты ортчизы, куд-огез асьсэ улосвылазы кылизы, кин ке Россиысь мукет нылпи лагерьёсы мынӥз. « Шумпотӥськомы, быдэс кунысь пиналъёс люкаськизы шуыса. <…> Вуоно аръёсы ӵектос азьланьтӥськоз » Алексей Выстребов, Удмуртиысь егитъёсын ужанъя агентстволэн кивалтӥсез Кыкетӥ сменалы «Лесная сказка» лагерьын «партизанъёслэн гуртсы» но музей кылдӥзы. « Милям 22 тематической занятиос луозы, отын эмъюттэт сётон инъетъёсты ортчиськом, огневой подготовкаез, ыбылӥськонэз но трос мукетсэ. Кыкетӥ сменаын «партизанъёслэсь гуртзэс» умоятозы. Дышетскон пумын пиналъёс бысьтэм тдоон-валанъёссэс йылпумъясь эскеронын возьматозы » Кирилл Столобов, лагерь сменаысь инструктор Ӵектосэз «Культура» йӧскалык ӵектос улсын Россиысь ожгар-истори огазеяськон радъяз. Удмуртия ӵектос борды 2022-тӥ арын итӥськиз. Озьы ик ожгар-истори лагерь Киров, Самара улосвылъёсын, Татарстанын но Мордовиын ортче. Тодэ вайытом, лагерьлэн нырысетӥ сменаез 1-14 гудырикошконэ ужаз. Куарусёнэ удмурт пиналъёс понна «Шундыкар» лагерьлэн 30-тӥ сенаез ортчоз. Тегъёс: пиналъёс Удмуртия Дышетон | Дышетон но тодос |
Майя Бывальцева 16-тӥ гудырикошконэ Удмуртиын нош ик зороз. Со сярысь улосвыл Гидрометцентр ивортэ. Удмуртарняе улосвылын пильмаськылоз, элькунысь тросаз ёросъёсын ӧжыт зороз. Тӧл лымшор но шундыпуксён вискысь секундсын 4-9 метре пельтоз. Ӵукна куд-ог интыосын кӧня ке бус луоз. Нуназе улосвылъя +20…+25 градус возиськоз. Тегъёс: Гидрометцентр Удмуртия куазь гужем зор | Инкуазь |
Алёна Григорьева Гуманитарной но инженерной технологиосъя Ижысь Кам институтэз выль студентъёсты кутонлэсь алӥзы. 4-тӥ южтолэзе са сярысь Рособрнадзор ивортэ. «Списоке шедем вылӥ дышетсконниослы табере уг яра выль студентъёсты кутыны. Но али дышетскись студентъёс понна номыр уз воштӥськы», — гожтэмын Рособрнадзорлэн сайтаз. Институтын корреспондентмылы веразы, ужан нуналзы быриз но валэктон нокинлы сётыны шуыса. Тодэ вайытом, кылем арын шуркынмонэ вузлэсь аккредитацизэ дугдытӥзы. Тегъёс: Дышетон Удмуртия | Дышетон но тодос |
Анжелика Тихонова корреспондент 4-тӥ южтолэзе Удмуртиын дырын-дырын ӧжыт лымыялоз, кот лымы усёз, зороз. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Вирнуналэ улосвылын пилемо улоз. Тӧл лымшор но шундыпуксён вискысь секундскын 3-8 метре пельтоз. Нуназе элькунъя -2…+3 градус возиськоз. Омыр зӥбет луло узвесь юбоя 751 миллиметр луоз, омырлэн мускытлыкез – 86 процент. Тегъёс: Ижкар МЧС Удмуртия инкуазь тулыс | Инкуазь |
Майя Бывальцева Пётрлэн кылчин нуналаз, 12-тӥ пӧсьтолэзе, П. И. Чайковскийлэн музей-усадьбаяз «Ожившая фотография семьи Чайковских» мультмеди ӵектосэн тодматӥзы. Секвенционной анимация амалэн «лулъям» фото быдӟым ӟуч крезьгурчилэн семьяезлэн нырысетӥез дуннеын интерактивной туспуктэмез луиз. Со сярысь ужъюртлэн пресс-службаез ивортэ. Улон интыяз уг сылы, со воштӥське. Экспозиция но, егитъёслы тунсыко мед луоз шуыса, выльдэмез кулэ каре. Со дыре ик ми валаськом, туала технологиос но ӝикыт, шулдыр коркалэн улонэз куспын балансэз чакланы кулэ шуыса Татьяна Неганова, П. И. Чайковскийлэн музей-юртэзлэн кивалтӥсезТуспуктэмез «лулъян» бордын Ижкарысь «Ингейм» компания «Кванториум» технопаркен валче тыршиз. «Лулъям» туспуктэмез музей-юртысь котькуд нунал, вордӥськонэ сяна, адӟыны луэ. Тегъёс: Лулчеберет Музей Удмуртия Чайковский Вотка туспуктэм Технологиос 100ар | Лулчеберет но туризм |
Майя Бывальцева Россиысь тазалыкез утёнъя министерство кунамы улӥсьёслы пыжиськемъёсты, ческыт сиёнъёсты но картофкаез ӧжытгес сиыны ӵектӥз. Шонер сиськонъя вань дэмланъёс пырозы 2016-тӥ арын гужем печатланы чаклам бичетэ. Удысэтлэн пресс-службаез вылэ чӧлскыса, 6-тӥ инвожое со сярысь ивортэ «Наша версия» портал. Тазалыкез утёнъя министерствоысь ӧнерчиос нянез но пыжиськемъёсты араз 105 килограммысь 94 килограммозь кулэстыны ӵекто, картофкаез 100 килограммысь 90 килограммозь, сакырез 28 килограммысь 24 килограммозь. Со дыре ик, диетологъёс тросгес чорыг (22 килограммысен 24 килограммозь), бакча сиёнъёсты (120 килограммысь 140 килограммозь), емышъёсты (90 килограммысь 100 килограммозь) сиыны дэмлало. Сыӵе ӵектонъёс герӟамын кунамы мултэс секталаен адямиослэн лыдзы пумен тросгес луэмен. Министерстволэн ивортэмезъя, мултэс секталаез пусъемын котькуд ньылетӥ нылкышнолэн, котькуд сизьыметӥ воргоронлэн но котькуд витетӥ нылпилэн. Нялтас вераса, Удмуртиын 2014-тӥ арын ортчытэм диспансеризацилы йылпумъянъёсъя, 38,4 процентэзлэн шаерамы улӥсьёслэн мултэс секталазы вань. Пӧртэм висёнъёс кылдонлы мугъёс пӧлын кыкетӥ интыын — шонертэм сиськон (31 процент). Тегъёс: Удмуртия Тазалык Тазалыкезутёнъяминистерство сиён-юонъёс | Тазалык |
Татьяна Пунгина Анжелика Тихонова корреспондент 2022-тӥ арын Удмуртиын ковидэн висем 90 сюрслэсь трос адями мур диспансеризация ортчыны быгатоз. Со сярысь элькунысь тазалыкез утёнъя министерстволэн пресс-службаез ивортӥз. « Котькыӵе диспансеризацилэн валтӥсь ужпумез – кышкытлык вайись учыръёсты но инфекциен герӟаськымтэ хронической висёнъёсты вазь шараян. <…> Нош мур диспансеризация сярысь вераськоно ке, со выль коронавирус инфекциен висем бере кылемъёсты но постковидной синдромез шараян понна ортчытӥське. Тазалыксэ эскерем бере, пациентлы дэмланъёс сёто – кулэ-а солы эмъюмъёс юыны, эмъюртын йӧнатӥськыны » Ольга Краснова, Удмуртиысь тазалыкез утёнъя министерствоысь эм профилактикая штатэ пыртымтэ валтӥсь эмчи Ольга Красновалэн кылъёсызъя, мур диспансеризациез коронавирусэн висем бере 60 нунал ортчыса ас поликлиникаын ортчыны луэ. Нырысь ик со секыт, шоро-куспо висемъёслы яке бӧрысь секыт висёнъёсын курадӟыны кутскемъёслы кулэ. Диспансеризацие Госуслуги портал яке поликлиникалэн регистратураяз жингыртыса гожтӥськыны луэ. Мур диспансеризация улсын эскерозы: Нырысетӥ люкетаз: - сатурациез (вирын кислород тырмемез); - 6 минут ӵоже ветлыса тест лэсьтозы (95 яке солэсь трос сатурация дыръя шоканы секыт луэмез яке тӧрнаны кутскемез чаклалозы); - спирометрия; - гадезьлэсь рентген снимоксэ лэсьтозы (ар солэсь азьвыл ӧз лэсьтӥськылы ке); - вирлэсь огъя анализзэ (паськытатэм) учкозы; - вирлэсь биохимической анализзэ лэсьтозы (огъя холестеринзэ, улӥ плотностьем липопротеинъёссэ, С-реактивной белоксэ, АЛТ, АСД, ЛДГ, креатининзэ чаклалозы); - вирын Д-димерлэсь концентрацизэ эскерозы. Кыкетӥ люкетаз: - пыдъёсысь вирсэръёсты дуплексной амалэн сканировать карозы (Д-димерлэсь вирын концентрацизэ чакламъя); - гадез компьютерной томографэн эскерозы (94 процентлэсь ӧжыт сатурация дыръя но 6 минут ветлыса тест лэсьтэм бере); - эхокардиография (94 процентлэсь ӧжыт сатурация дыръя но 6 минут ветлыса тест лэсьтэм бере). Пусъём, Удмуртиын ковид бере мур диспансеризация сяна, дышем сямъя диспансеризация но ортчыто. Сое 18-39 аресъемъёс куинь арлы огпол но 40 арессэс ортчемъёс – арлы быдэ ортчыны быгато. Туэ элькунын 300 сюрслэсь трос улӥсьёсты эскерыны кулэ шуыса чаклало. Нялтас вераса, 2022-тӥ арын толшоре дышем сямъя диспансеризациез элькунын 5 сюрслэсь трос улӥсьёс ортчизы ни, нош мур диспансеризациез – 1 сюрс 700 котыр улӥсьёс. Тодэ вайытом, 1-тӥ южтолэзьысен Удмуртиын планъя эмъюрттэт сётонэз азьланьтӥзы. Тегъёс: тазалыкезутён Тазалык Тазалыкезутёнъяминистерство Удмуртия коронавирус | Тазалык |
Анжелика Тихонова корреспондент 2021-тӥ арын Грак ёросын туала кинозал усьтозы. Муниципал кылдытэтлэн куриськонэз 500 сюрсозь улӥсен каръёсын но каргуртъёсын кинозалъёсты выльдонъя конкурсын вормисьёс пӧлы шедиз. Со сярысь ёрослэн тӧроез Виктор Белов «ВКонтакте» мерлыко вотэсысь бамаз ивортӥз. 5 миллион манет тыр федерал юрттэтлы луыса, «Лидер» ёрос культура юртын туала кино но куара тӥрлыкъёс, выль пуконъёс кылдозы Виктор Белов, Грак ёрослэн тӧроезКинозалэз 2021-тӥ ар пумозь усьтыны чаклало. «Культура» йӧскалык ӵектос улсын мынэм конкурслы йылпумъянъёс 18-тӥ инвожое тодмо луизы. Россиысь 53 улосвылъёсын 122 кинозалъёс лэсьтозы. Конкурсын вормисьёс пӧлы Удмуртиысь Грак черкогурт сяна, Якшур-Бӧдья черкогурт но пыриз. Тодэ вайытом, Удмуртия кинозалъёс лэсьтыны туэ ньыль куриськон келяз вал. Тегъёс: Лулчеберет кино Удмуртия Грак | Лулчеберет но туризм |
Туспуктэм: Руслан Нуриахметов Наталия Сильвестрова Уваысь пинал хоккеистъёслэн «Ягуар» командазы азбар хоккейя «Лёд и пламя» огъяросси турнирын кыкетӥ инты басьтӥз. Ӵошатсконъёс 20-23 толсуре Саратов улосвылын ортчизы. Со сярысь элькун тӧролэн но кивалтэтлэн пресс-службазы ивортӥз. Удмуртиысь спортсменъёс Саратовысь хоккеистъёслы гинэ келязы, пумиськонзы 7:8 лыдын быриз. Нош Ува командаысь шудӥсь Егор Рябов турнирын тужгес устоез защитник луиз. « Шудӥсьёсмы олимпи чемпионэн Андрей Коваленкоен пумиськизы, асгожтӥськемзэ басьтӥзы, Россиысь хоккейлэн легендаеныз туспуктэм лэсьтӥзы. Дорамы кубок, аспӧртэмлыко медальёс, грамотаос, кузьымъёс, призъёс но яркыт мылкыд вайиськомы » Александр Анастасин, Уваысь «Ягуар» командалэн тренерез Пусъём, шуркынмонэ Уваысь команда «Добрый лёд – 2023» кубокын вормиз. Тодэ вайытом, Удмуртилэн командаез Глазкарын следж-хоккеен шудонъя огъяросси турнирын пиналъёс пӧлын кыкетӥ инты басьтӥз. Тегъёс: Спорт Хоккей пиналъёс ӵошатсконъёс Ува Удмуртия | Спорт |
Наталья Тетерина Туннэ, 8-тӥ тулыспалэ, Ижкарысь Чеберлыко киужъёсъя элькун центрын Дэбес ёросысь Чеберлыко киужъёсъя юртлэн 25 ар тырмонэзлы сӥзем «Яратонэ мынам — Дэбес музъем» адӟытон усьтӥськиз. Отын возьматэмын со ӧръёс, кудъёсыныз выро но кудъёссэ лякыт утё Дэбесысь усточиос. Соос пӧлын пулэсь но куролэсь лэсьтэм арбериос, пужыё керттӥськон, гынлэсь ужъёс но мукетъёсыз. Адӟытонлэн аспӧртэмлыкез пулэсь лэсьтэм тусьты-пуньыос луизы. Кызьы вераз ивортодэтъя «Удмуртия» агентстволы чеберлыко киужъёсъя юртысь усточи Екатерина Серебренникова, соосты кылдытыны малпан вуиз книгаосысь вашкала удмурт тӥрлыкез адӟыса. Та ӵектонэн ӧнерчи пуэн вырись Николай Ложкинлы вазиськиз. Малпасько, чебер тӥрлык лэсьтоно, улӟытоно асьмелэсь вашкалазэ но чеберзэ Екатерина СеребренниковаПуэн вырись ӧнерчи Николай Ложкин валэктэ, тусьты-пуньыос, вашкала удмуртъёслэн кадь ик, куасьмем но кема возем пужымлэсь лэсьтэмын. Дыр ортчемен писпу кӧня ке сьӧдэктэ, соин ик вылаз пӧртэм суредъёс кылдо. «Кема возем пужым, со кӧня ке сьӧдэктэ. Выль писпуэн ӵошатыса, отын суредэз мукетгес. Екатерина Ювенальевна (Серебренникова - ред.) отын мар ке но тунсыкозэ адӟиз», — шуиз Николай Ложкин. Солэн кылъёсызъя, пу тусьты-пуньы вашкала удмуртъёслэн вӧсяськоназы кутӥське вал, нош туала вакытэ таӵе арбериын конфет яке печення возьыны луэ. «Мынам яратонэ — Дэбес музъем» адӟытон 7 фото Дэбесысь киужъёсъя юртысь эшшо одӥгез ӧнерчи Татьяна Жуйкова пужыё керттӥськонэн но гынэн выре. Со адӟытонэ керттэм дӥсеныз но гынлэсь лэсьтэм чеберъянъёсыныз пыриськиз. Кибашлы огшоры синпель интые пайдаё арбери кылдытыны тырше. Нырысь ик, со удмурт мед луоз, огшоры синпель гинэ ӧвӧл. Лымшоръёслэсь мукетгес мед луоз, малы ке шуоно ми уйпалъёс лыдъяськиськом. <…> Тыршиськом со пайдаё арбериос мед луозы шуыса, чебер маке ӝажы вылын медаз сылы. Кылсярысь, бижутериез дӥсяны мед луоз, дӥсьёсты нуллыны мед луоз Татьяна ЖуйковаНялтас вераса, удмурт пужыё керттӥськонъя «Шуныт тол» элькун адӟытонын Дэбесысь ӧнерчиослэн ужъёссы вылӥ дунъет басьтӥзы. Со сярысь журналистъёслы ёросысь Чеберлыко киужъёсъя юртлэн кивалтӥсез Елена Бушмакина ивортӥз. Со пусйиз, 25 ар — со история, нош ужъюртысь ӧнерчиос арысь аре будо но тунсыко арбериос лэсьто. «Трос-а со, ичи-а со, но одно ик мон шуысал, со история ни — 25 ар. Соин ик вераме потэ, ӧнерчиосмы милям арысь аре будо, тунсыкоесь ужъёс лэсьто. Азьпалаз но милям ужъёсмы но малпанъёсмы бадӟымесь. Асьмеос гинэ кыӵе ке но тунсыко ужъёс ум лэсьтэ, малпаськомы дышетыны,» — пусйиз Елена Бушмакина. Тодэ вайытом, Дэбесысь Чеберлыко киужъёсъя ёрос юртысь ӧнерчи Татьяна Жуйкова «Мир без границ» ӵектосэныз Егитъёслэн проектъёссыя огъяросси конкурсазы 100 сюрс манет грант утӥз. Ӵектос улсын ёросысь сӧсыр егитъёсты чеберлыко киужлы дышетозы. Матысь дыре проект улонэ пыӵалоз, шуиз ужъюртлэн кивалтӥсез Елена Бушмакина. Ватсалом, «Яратонэ мынам — Дэбес музъем» адӟытон Ижкарысь Чеберлыко киужъёсъя элькун центрын 28-тӥ тулыспалозь ужалоз. Тегъёс: Лулчеберет Дэбес Удмуртия киуж | Лулчеберет но туризм |
ИА «Удмуртия» Дэбесысь Валентина Васильевна Хардина сяськаос котырын вырыны туж яратэ. Кыӵеосыз гинэ ӧвӧл солэн садаз! Ваньмыз утялтэмынэсь, ваньмызлы кельшымон инты шедьтэмын. - Сяськаосы трос, куд-огезлэсь нимзэ но вунэтӥсько, - пальпотэ нылкышно. - Озьы ке но, мыным тужгес но петуниос кельшо. Соосты кемалась будэтыны кутски ини, соин сямзэс ӟеч тодӥсько. Валентина Васильевна верамъя, петунизэ со май толэзьлэн кутсконаз ик теплицаысь поттылэ. Сяська куак пуштрес мед луоз шуыса, будӥсь вайёссэ вандылэ (прищипывать каре). Озьы одӥг вайысь кык вай потыны кутске. - Мар кароно, петуниос котьку чебер мед сяськаялозы шуыса? - юасько сяська будэтӥсьлэсь. - Соос липет улын умойгес будо. Мон соосты, кашпоосы мерттыса, тӧллэсь но зорлэсь ышыг интыосы интыясько, кылсярысь, пырон ӧс азе, беседкаосы. Озьы ик кырын но, тӧлтэм азьын, вазонъёсын умой будо. Валентина Васильевна петуниез мерттыку сортсэ чаклано шуыса пусъе. Ачиз со берло дыре «сурфиния» каскадной сортэз мерттэ. Солы зор но, тӧлъёс но кышкыт ӧвӧл, шуэ. - Кыӵе музъеме мерттӥськоды петунидэс? - Торфез, гыбедэз огшоры сюен сурасько, суперфосфат кӧня ке ватсасько. Будэмзыя арняяз одӥг пол пеньлэсь, кыедлэсь, жуг-жаг турынъёслэсь лэсьтэм суретъёсын киськасько. - Кидысъёс кытысь басьяськоды? - Кык-куинь ар ини мон ачим петуниосты черенковать карисько. Августлэн пумаз юн, таза вайёссэ пичиен вандылӥсько но горшокъёсы мерттӥсько. Тол ӵоже соос будо, феврале соосты нош ик черенковать карисько. Озьы ог 100 пала петуния череноке люкаське. Мон соосты эшъёсылы, ӵыжы-выжыосылы, тодмоосылы сётъясько. Валентина Васильевна мукет сяськаосты но трос мерттэ. Азбарзэ тулысысен лымы усьытозь пӧртэм будосъёс шулдырто. Вазь тулыс ик яркыт буёлъёсын сюлэмез шумпоттыса пишто тюльпанъёс, примулаос, бадан но мукет сяськаос. -Таосыз тӧлӟо ке, бордазы гужем сяськаяськисьёссэ мерттӥсько, - вера нылкышно. – Кылсярысь, таяз клумбаям тюльпанъёс вӧзын однолетней георгинъёс будозы, нош мукетаз чеберлыксэс усьтон дырзэс розаос витё. Сяська будэтӥсь, суредась кадь, тулысысен сӥзьылозь отчы яке татчы яркыт виштыос ватса, пӧртэм буёло будосъёсын синмаськымон суредъёс кылдытэ. Ваньмыз убоосыз али уг на сяськаяло но, кызьы верало Валентина Хардиналэн тодмоосыз, гужем соос шорысь синэз но воштыны уг луы - Розаос будэтэме туж потэ, - азьланьтэ веранзэ нылкышно. - Кӧня коньдон быдтӥ ини соосты басьяса. Мерттӥсько, нош соос толалтэ кынмо, быро. Розалэсь пӧртэм сортъёссэ ӵошатыса, «Спрей» сорт яраз, со умойгес толъе. Азьланяз сое тросгес мерттыны малпасько. Валентина Васильевналэн тужгес но яратоно сяськаез - бузульник. Мынам со сярысь та дырозь кылылэме но ӧй вал. Али, тулыс, со уг сяськая на. Но гужем зэмос чеберайлы пӧрме, пе. Бадӟымесь, яркыт ӵуж сяська гурыосыныз амалтэк синэз бордаз кыске. Фото: Руфима Ложкина © Хардинъёслэн садазы пӧртэм сяськаяськись куакъёс но будо: айва, спирея, курильский чай, чубушник, слива но мукетъёсыз. Азбарлэсь одӥгзэ люкетсэ лысо куакъёс шулдырто. Корка азязы ӝикытак радэн сусыпуос сыло. – Таосты ми Пермь улосвылысь сикысь ваимы, - вера Валентина Васильевна. – Мерттӥмы но, соос туж умой выжыяськизы. Табере номырин воштэммы уг поты ни. Озьы ик азбарез пичильтык тымет шулдыртэ, со вӧзысь альпийской горка нырысетӥ тулыс сяськаосын шумпоттэ. -Тыметамы зор ву люкаське, - маде сяська будэтӥсь. - Кузпалы нимысьтыз гумыос лэсьтӥз, соосъя липет вылысь зор ву отчы мед виялоз шуыса. Та вуэн мон сяськаосме киськасько. Паймоно, кӧня мылкыд, тыршем кулэ сомында будосъёсты утялтыны. Но шӧдӥське, Валентина Васильевна та ужезлэсь бадӟым шумпотон басьтэ шуыса. Соин ик жадёнэз валатэк тырше, аслыз но, матысь адямиосызлы но ӟеч мылкыд кузьма. Руфима Ложкина, туспуктэм авторлэн Ивортон Дэбес ёросысь «Байгурезь» газетын потӥз. Ивортодэтъя «Удмуртия» агентстволэн но Удмуртиысь печатья но калыке ивортодэт вӧлмытонъя агентстволэн валче ӵектоссы. Тегъёс: Мерлык Дэбес Удмуртия сяськаос будосъёс | Мерлык |
Наталья Тетерина Бесерман кылбурчилэн Михаил Федотовлэн вордскем дырысеныз 60 ар тырмонлы тупатыса, «Удмуртия» книгапоттонниын кылбурчилэн произведениосыныз «Берытскыны дыры вуоз» бичет потӥз. Отчы Михаил Федотовлэн азьвыл потэм ньыль книгаосысьтыз калыклы тужгес кельшем кылбуръёсыз пыризы. Со сярысь ивортодэтъя «Удмуртия» агентстволы издательстволэн валтӥсь редакторез Георгий Грязев вераз. Татчы пыризы Михаил Федотовлэн ньыл бичетъёсысьтыз устоосыз кылбуръёсыз, кудъёсыз калык пӧлын вӧлмизы, кудъёсыз адямиослы матын луизы. Мон малпасько, таӵе чебер бичет юбилеез азьын туж умой салам. Со озьы ик салам бесерман калыклы но, салам удмурт калыклы но, соослы, кин дунъя Федотовлэсь кылбурзэ, солэсь чеберлыксэ, кылбуретлэсь дуннезэ валасьёслы но Георгий Грязев, «Удмуртия» издательстволэн валтӥсь редакторезИздательстволэн валтӥсь редакторез верамъя, та бичетын кылбурчи пӧртэм сямен усьтӥське, малы ке шуоно дыр ортчемъя Михаил Федотовлэн улон шоры учконэз воштӥське, со кылбуръёсаз но шӧдӥське. Кылсярысь, кылбурчилэн «Тӧдьы юсьёс берто» нырысетӥ книгаяз авторлэсь вордскем палъёссэ яратонзэ адӟиськом, нош «Вӧсь» книгазэ учконо ке, отын кылбурчи дунне шоры учконъёссэ, мур малпанъёссэ усьтэ, пусъе Георгий Грязев. Син шорамы зэмзэ но пуксе пӧртэм кылбурчи, пӧртэм дыръёсы пӧртэм сямен учкись кылбурчи. Но одӥгзэ валаськом – со котькуд бичетысь будэ но будэ. Шӧдӥськом, макем бадӟым но дано кылбурчиез асьмеос ыштӥм шуыса. Жаляса верано, туж вазь кошкиз Георгий Грязев, «Удмуртия» издательстволэн валтӥсь редакторезВатсалом, Михаил Федотов ас вакытаз «Удмуртия» книгапоттонниын редактор луыса ужаз бере, издательствоын ужасьёс котырес лыдпуссэ пусъёнлэсь палэнэ кыльыны ӧз быгатэ. Бичетэз радъян ужез книгапоттонниысь редактор Сергей Матвеев ас вылаз басьтӥз, малы ке шуоно соос Михаил Федотовен ӵошен ужазы. Со ки пыр потӥзы та чуръёс, со тае люказ, радъяз, малы ке шуоно соос одӥг кабинетын пукемын, ӵош пукемын, ужамын соос, одӥг омырен шокамын. Сергей Васильевич но кылбуръёс гожъя, тодмо кылбурчи элькунамы, соин ик солы киыз но пыдыз Георгий Грязев, «Удмуртия» издательстволэн валтӥсь редакторезМихаил Федотовлэн «Берытскыны вуоз дыры» бичетэз 500 экземплярен потӥз. Тодэ вайытом, Михаил Федотовлэн котырес лыдпусэзлы сӥзьыса, Удмуртиын интернет-акция мынэ, элькунысь Йӧскалык лыдӟетъюртын адӟытон ужа. Озьы ик кылбурчилэн вордскем палъёсаз бесерман лулчеберетъя фестиваль радъяськоз. Нош 8-тӥ коньывуонэ Удмурт кун филармониын Михаил Федотовлы сӥзем творчествоя ӝыт ортчоз. Тегъёс: Лулчеберет Ижкар Удмуртия бесерманъёс книгаос кылбурет | Лулчеберет но туризм |
Майя Бывальцева 11-тӥ тулыспаллы Удмуртиын эшшо 99 адямилэсь коронавирус инфекциез шедьтӥзы. Выль черламъёс пӧлын 14 аресозь 10 пиналъёс но 65 арессэс ортчем 13 кунмуртъёс. Со сярысь элькунысь оперативной штаб ивортӥз. Диагноззы Ижкарын 58 улӥсьёслэн зэмаз, Шаркан ёросын – тямыс, Воткаын, Дэриё росын – быдэн куать, Алнаш, Кизнер ёросъсын – быдэн ньыль, Сьӧлта, Пичи Пурга росъёсын – быдэн куинь, Можгаын, Вотка, Ува ёросъёсын – быдн кык, Якшур-Бӧдья росын – одӥг. 101 адями висёнэз вормиз. Кык мурт кулӥз. Воргоронлы 72 арес вал, кышномуртлы – 73 Туннэ нуналлы Удмуртиын выль коронавирус инфекциен черлан 26 сюрс 712 учыр лабораториосын зэматэмын. 23 сюрс 314 адями йӧназ, 348 мурт кулӥз. Та дыре 93 висисьёслэн тазалыксы секыт лыдъяське. Элькунын выль коронавирус инфекцилы 845 сюрс 267 эскеронъёс ортчытӥзы, берло нуналскын – 2 сюрс 180. 11-тӥ тулыспаллы Удмуртиын 11 сюрс 357 адями коронавируслэсь прививка пуктӥз, со пӧлысь 1 сюрс 129 мурт кыкетӥ компонентсэ басьтӥзы ни. Пусъем, прививкаез ас мылкыд каремъя гинэ но дунтэк пукто Тодэ вайытом, Удмуртиын маскаосты коронавирус инфекци вӧлмонэз алон сямен нуллон режим 12-тӥ тулыспалысен дэмлан ӧре выжоз. Тегъёс: Тазалык Ижкар висён Удмуртия коронавирус | Тазалык |
Туспуктэм: vk.com (Александр Бречалов) Анжелика Тихонова корреспондент 2022-тӥ арын Удмуртиысь Дэбес, Сьӧлта но Юкаменск ёросъёсын кинозалъёс усьтозы. Со сярысь элькунлэн тӧроез Александр Бречалов «ВКонтакте» мерлыко вотэсысь бамаз ивортӥз. « 3D возьматыны луонлыкен проектор, экран, тросканалъем куара, учкисьёслы пуконъёс – рос-прос бадӟым кино луоз » Александр Бречалов, Удмуртилэн тӧроез Ужъёсты «Культура» йӧскалык ӵектосъя быдэстозы. Котькудӥз кинозал 9 миллион манет тыр усёз. Пусъём, та дыре Удмуртиын 14 муниципал кинозалъёс ужало ни. Соос Сарапулын, Можгаын, Кизнерын, Якшур-Бӧдьяын, Кезын, Глазкарын, Воткаын, Вотка ёросысь Новый каргуртын, Эграын, Гракын но мукет ёросъёсын интыясько. Фильмъёсты «Пушкинской картая» но учкыны луэ. Тегъёс: Удмуртия кинотеатр кино Мерлык Лулчеберет | Лулчеберет но туризм |
Майя Бывальцева Ува ёросысь Удугуӵин черкогуртын «Устойчивое развитие сельских территорий» подпрограммаез быдэсъян улсын грантлы луыса каток лэсьтӥзы. Со сярысь «ВКонтакте» мерлыко вотэсысь бамаз муниципал кылдытэтлэн тӧроез Владимир Головин. Выль спортогъет хоккеен шудонъя югдытэм площадкаез но дӥськутэз воштыны шуныт висъетэз огазея. Пусъём, ӵектосэз быдэстонэ черкогуртын улӥсь 50-лэсь трос адями пыриськиз. Объектэз лэсьтон 400 сюрс манет котыр усиз: утэм грантлэн быдӟалаез 149 сюрс манет луиз, 41 сюрс манет интыысь коньдэтысь висъязы, 208 сюрс манет – спонсорлэн юрттэтэз но гуртоослэн ужамзы. Катокез сӥё-дано усьтэм бере Удугуӵинысь, Мушковайысь, Выль Мултанысь но Сурӟиысь командаос йӧ вылын тупен хоккей шудонын эшлыко пумиськонъёс ортчытӥзы. Тегъёс: Мерлык Спорт Ува Хоккей Удмуртия | Спорт |
Майя Бывальцева 20-тӥ пӧсьтолэзе Удмуртиын дырын-дырын зор усёз, интыосын зол зороз, интыосын гудыръялоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Вордӥськонэ улосвылын пилемо улоз, сайкиськылоз. Тӧл лымшор но шундыпуксён вискысь секундскын 5-10 метре пельтоз, гудыръяса зорыку секундскын 18 метрозь кужмоялоз. Нуназе элькунъя +21…+26 градус возиськоз. Омыр зӥбет луло узвесь юбоя 441 миллиметр, омырлэн мускытлыкез – 82 процент. Тегъёс: МЧС Удмуртия куазь гужем зор | Инкуазь |
Туспуктэм: Данил Кузнецов Майя Бывальцева Вуись шутэтскон нуналъёсы, 20-21 толшоре, Удмуртиын трос лымы усёз, зол тӧласькоз. Со сярысь улосвыл Гидрометцентрлэн пресс-службаез ивортӥз. 19-21 толшоре элькунын толэзьем эсэплэсь трос лымыялоз. Тужгес трос лымы усёз арнянуналэ. 19-тӥ толшоре нуназе но 20-тӥ толшоре потон уе тӧл секундскын 15-20 метрозь кужмоялоз. Кӧснуналэ нуназе кӧня ке лапкомоз. Арнянуналэ тӧл нош ик кужмоялоз, секундскын 12-17 метрозь пельтоз. Сюресъёс вылын лымы пуктосъёс, лымы вӧлдэт, йӧвалег. Пельскон дыръя котыр 500 метрозь, куд-ог дыръя солэсь ӧжыт адӟиськоз. Омырын температура уйин но нуназе -1…-6 градус котырын возиськоз. Вордӥськонэ потон уе лымыямысь калленэн дугдоз, нуназе шӧдскымон лымы усьыны кулэ ӧвӧл. Шуак кезьытскоз но ӵукналы -15…-20 градусозь вуоз, нуназе трослы уз воштӥськы. Нырысь-валысь чакланъёсъя, арнялэн нырысетӥ ӝыныяз кезьыт луоз, лымы ӧжыт усёз. Тегъёс: куазь Гидрометцентр Удмуртия | Инкуазь |
Анжелика Тихонова корреспондент Лымшор палась 9-14 метре пельтоз но кот лымы усёз шуыса чаклало Удмуртиын нуназе 6-тӥ южтолэзе. Со сярысь ивортэ Россиысь МЧС-лэн улосмыя Валтӥсь управлениез. Элькунъя -2…+3 градус луоз. Омыр зӥбет лулоузвесь юбоя 749 миллиметр котырын возиськоз, омырлэн мускытлыкез 84 процент луоз. Ижкарын нуназе 0…+2 градус луоз шуыса чаклаське. Тегъёс: Ижкар МЧС Удмуртия куазь инкуазь | Инкуазь |
Туспуктэм: Ижкар администрацилэн пресс-службаез Майя Бывальцева Ижкарын Быдӟым Атыкай ожын бырем эмчиослы сӥзем синпелетэз но котрызэ умоятон йылпумъяськиз. Со сярысь кар администрацилэн пресс-службаез ивортӥз. « Синпелетэз ӵапак ожгар эм ӧнерчиослэн нуналзылы выльдыны луиз. Быдӟым Атыкай ож дыръя ож бусыосын но быдэс кунысь госпитальёсын тыршем вань эм ужасьёслы пыраклы дан. Озьы ик тау эмчиослы, кин али нимысьтыз ожгар ужрадын ожгарчиосмылэсь улонзэс уте » Дмитрий Чистяков, Ижкар администрацилэн тӧроезлэн мерлыко политикая воштӥсезлэсь ужзэ быдэсъясь Синпелетлэн инъетысьтыз гранит плитаосты тупатӥзы, табличказэ выльысь лэсьтӥзы, сяськаосын вазонъёсты выльдӥзы, котырзэ утялтӥзы. Сквер но буре ваён из Халтурин нимо ульчаын, обороная министерстволэн ожгар госпиталез вӧзын, интыяськемын Тодэ вайытом, Воткаын Быдӟым Атыкай ож вакытэ фронт мышкын ужамъёслы но пиналъёслы сӥзем синпелет усьтӥзы. Тегъёс: Удмуртия Ижкар синпелет БыдӟымАтыкайож эмчиос | Мерлык |
Анжелика Тихонова корреспондент 6-тӥысь 7-тӥ южтолэзе потон уе Удмуртиын но Ижкарын шундыпуксён палась тӧл секундскын 15-17 метре пельтоз. Элькун Гидрометцентр вылэ чӧлскыса, со сярысь Ижкар администрацилэн пресс-службаез ивортэ. Интыысь аскивалтон ёзэсъёс карын улӥсьёсты чакласькыны куро. 8-тӥ южтолэзе Ижкарын пильмаськылоз, кӧня ке лымыялоз, пичияк йӧвалег луоз. Тӧл лымшор но шундыпуксён вискысь секундскын 9-14 метре пельтоз, нуназе 15-17 метрозь кужмоялляны быгатоз. Уйин -11...-13 градус, нуназе -2...-4 градус луоз. 9-тӥ южтолэзе Удмуртилэн шоркараз пилемо возиськоз, дырын-дырын зор-кот усёз (уйин – лымы, нуназе – зор но лымы). Тӧл лымшор но шундыпуксён вискысь секундскын 9-14 метре пельтоз, дырын-дырын 15-17 метрозь кужмояллялоз. Уйин -6...-8 градус луоз, нуназе – 0...+2. Сюресъёсты лымы шобыртоз. Тегъёс: Ижкар Удмуртия Гидрометцентр инкуазь тл | Инкуазь |
Наталья Тетерина 20-тӥ шуркынмонэ Кузебай Гердлэн 120 ар тырмонэзлы, Геннадий Красильниковлэн 90 ар тырмонэзлы но Йӧскалык музейлэн 98 ар тырмонэзлы сӥзем «Арсеналын музей лыдӟонъёс» конференцилы кылосбур тодосъя кандидат Виктор Шибанов Геннадий Красильниковлэсь но Александр Солженицынлэсь творчествозэс ӵошатӥз. Ивортонзэ со озьы ик ӟуч гожъясьлэн туэ 100 ар тырмонэзлы сӥзиз. Кызьы вераз тодосчи ивортодэтъя «Удмуртия» агентстволэн корреспондентэзлы, литературая эскеронзэ со Александр Солженицынлэн «Матрёнин двор» веросэзъя но Геннадий Красильниковлэн «Вуж юрт» повестезъя нуиз. Пусйымон, та произведениос ог вакытэ гожтэмын – 1950-тӥ аръёсы, но авторъёс ог-огзылэсь текстъёссэс ӧз лыдӟылэ, соин ик одӥгез мукетызлэсь пунэмаз шуыса вераны уг яра, шуэ Виктор Шибанов. Озьы ке но, Матрёна сярысь валтӥсь детальёсты верад ке, кылзӥсьлэн йыраз соку ик Красильниковлэн героиняез – Зоя Кабышева – лыктоз. Колхозэз со туж ик уг гажа, но быдэсак колхозлы пумит произведение ӧвӧл, угось Матрёна колхозтэк улыны ӧй быгатысал, со огназ бере. Семьяез ласянь учконо ке, семьяеныз Матрёналэн секыт кусыпъёсыз. Нырысь картэныз улон сое висъя, нырысь пиналэз вордӥське – кулэ, берло пиналъёсыз но уг луо. Вань кужымзэ сётоно кариське со племянницаезлы, Кираезлы. Бадӟым инты басьтэ корка пушез: фикус, кудӥз будэ, коӵыш отын, час, кудӥз борддорын мынэ – ваньмыз син шоры йӧтэ. Озьы ик яркыт возьматэмын пушдуннеез Матрёналэн, кызьы со туж кышка гудырилэсь, кышка пудо возьмасьёслэсь, кыӵе ке но урод кыл вералозы шуыса. Со ог ласянь Инмарлы оске кадь, но мукет ласянь, кызьы гожтэ Солженицын, со язычница Виктор Шибанов, кылосбур тодосъя кандидатТа тупъёсъя ик учконо ке, Красильниковлэн Зоя Кабышеваез колхозэз озьы ик уг яраты, егит дыръяз ик со нырысетӥ пиналзэ ыштэ. Корка пушез возьматон ласянь, озьы ик адӟиськом часэз, кудӥз Макар кулыку дугдӥз. Матрёна выллем ик, Зоя Кабышева ог ласянь Инмарлы оске, но мукет ласянь со озьы ик язычница, вера Виктор Шибанов. Солженицынлэн но Красильниковлэн та образъёссы туж матын ке но, лыдӟись соосты пӧртэм сямен адӟе, малы ке шуоно асьсэлэн авторъёслэн геройёссы шоры учконзы висъяське. Удмурт классик «Вуж юрт» повестьсэ егит дыръяз гожтӥз. Автор Зоя Кабышеваез критиковать каре. Нош ӟуч гожъясь вероссэ лагерьёс пыр ортчем бераз ни кылдытэ, со Матрёназлы дурбасьтэ. Кин тодэ, аръёс ортчысалзы ке, яке туала вакытэ вуысалмы ке, Красильников, оло, шуысал, «тӥ лыдӟе повестьлэсь кутсконзэ выльысь, чаклалэ сыӵе-сыӵе интыоссэ». Но кытын ке но шуысал: «Мон соку егит вал, малпасько вал, зэмзэ но улонмы со пала мынэ». Нош Солженицынлэн улон шоры учконэз со вакытэ, лагерьёсты ортчемез бере, мукет вал. Солэн озьы ик позициез туж кужмо. Кин ке но шуыны быгатоз, мултэс идеализировать каре Матрёнаез шуыса, вал сыӵе веранъёс Виктор Шибанов, кылосбур тодосъя кандидатЙылпумъяса, тодосчи пусйиз, кыказ но та произведениосын йӧскалык сям сярысь вераськон мынэ. Гожъясьёс сое ӵапак нылкышно пыр усьтыны тыршо. Чеберлыко зэмлыкез Красильников но, Солженицын но быгатӥзы ас сяменызы усьтыны, возьматыны. Соос кушаса ӧз сётэ, соос сётӥзы текстын. Лыдӟись мурт малпаса, чакласа, уката ик вакытъёс ортчыса, мед сое ас сяменыз валалоз Виктор Шибанов, кылосбур тодосъя кандидатТодэ вайытом, «Арсеналын музей лыдӟонъёс» улсын куинь секция но ӵектосъя форум-семинар ужазы. Улосвылкуспо конференцие ваньмыз ог 100 историкъёс, литератураез эскерисьёс но музейёсын ужасьёс пыриськизы. Тегъёс: Лулчеберет Ижкар Литература Удмуртия Красильников | Лулчеберет но туризм |
Майя Бывальцева 24-25 южтолэзе Ижкарын Россиысь МЧС-лэн тылпуосын нюръяськонъя федерал ёзэсэзлэн нимысьтыз управлениосыз куспын пожарно-спасательной спортъя огъяросси ӵошатсконлэн йылпумъян люкетэз ортчоз. Со сярысь Удмуртиысь тӧролэн но кивалтэтлэн пресс-службазы ивортэ. Устоосыз луон понна 13 огазеям командаос нюръяськозы: Москваысь, Новоуральскысь, Новочебоксарскысь, Оренбургысь, Пермысь, Санкт-Петербургысь, Казаньысь, Екатеринбургысь, Омскысь, Межгорьеысь, Леснойысь, Ижкарысь, Воткаысь. Пыриськисьёс пӧлын пожарной эстафетаын дуннелэн чемпионэз, Россилэн трос полэс чемпионэз Вячеслав Науменко, Россиысь чемпионатлэн трос полэс призёрез Андрей Лоскунин, дуннелэн чемпионэз, Оренбург улосвыллэн рекордсменэз Александр Морозов. Ӵошатсконъёс Россиысь МЧС-лэн элькунъя управлениезлэн дышетсконъя но тренировкаосъя огъетазы (Салютовской ульча, 67) ортчозы. Тодэ вайытом, 2019-тӥ арын сӥзьыл Удмуртиысь спасательёс гурезьёсын шугадӟонэ шедемъёслы юрттонъя калыккуспо ӵошатсконъёсын кыкетӥ инты басьтӥзы. Тегъёс: Спорт Ижкар МЧС спасательёс | Спорт |
Майя Бывальцева Можга ёросын юосты утялтон ужъёс чырмыт мыно, но араны бер кутскемен сэрен ю тысез ыштонъёс вань. Со сярысь ёрослэн тӧроез Александр Васильев «ВКонтакте» мерлыко вотэсысь бамаз ивортэ. Зоро куазен музъем зол котмемен валче Удмуртиын шуэрес югдур ялэмен ёросын ыштонъёсты чотась ӧри ужаз. Тысё но пуртэсо юос 971 гектар вылын быремын шуыса пусйизы, ыштон 9 миллион 32 сюрс манет. Ыштонъёсъя материалъёс Удмуртиысь гурт возёсъя министерствое сётэмын азьланяз федерал министерствое келян понна Александр Васильев, Можга ёрослэн тӧроез22-тӥ гудырикошконлы Можга ёросысь гурт возёсъя 26 процентсэ юоссэс аразы ни, одӥг гектарысь шорлыдын 32,6 центнер ю тысь люкаське. 2018-тӥ арын та дырлы 56 процентэз тысё юос утялтэмын вал, гектарысь 27,8 центнерен усиз. Тужгес трос ю тысь жильдо «Родина» огазеяськонын – гектарысь 42,1 центнер, «Россия» огазеяськонын – 40,7 центнер. Эшшо витяз возёсъёсын гектарысь 30 центнерлэсь тросэн потэ Кыказ возёсъёсын толйись юосты кизьыны кутскизы ни. «Луч» возёсын етӥн сэсто. Со сяна, пудо сиён дасян ужъёс азьланьтӥсько. Та дырлы одӥг пудо йырлы 27,7 центнер сиён дасямын. Тодэ вайытом, 15-тӥ гудырикошконысен Удмуртиын музъемлэн бадӟым мускытлыкеныз сэрен шуэрес югдур ялӥзы. 19-тӥ гудырикошконлы ивортонъёсъя, элькунын 25 сюрс гектар вылын юос быризы. Тегъёс: Можга Удмуртия гуртвозёс бусыужъёс ютысь | Гурт возёс |
Анжелика Тихонова корреспондент Шутэтскон нуналъёсы Удмуртиын куазь лымыё луоз. Со сярысь элькунысь пресс-службаез ивортӥз. Матысь уе Уйпал Атлантикаысь циклонлэн шуныт фронтэз элькунэ лымы ваёз, кӧня ке шунытгес кариськоз. Кӧснуналэ, 13-тӥ шуркынмонэ, ӧжыт лымыялоз, кот лымы усёз, лымшор ёросъёсын золгес. Температура зол уз воштӥськы. Арнянуналэ, 14-тӥ шуркынмонэ, температура лэзькоз, уйин -4…-9, нуназе -1…-6 градус луоз. Куд-ог интыосын кӧня ке лымыялоз. Сюресъёс вылын йӧвалег возиськоз Нырысь-валысь чакламъя, вуоно арня кутсконын куазь эшшо кезьытгес кариськоз. Уйин омырын -7…-12, нуназе -3…-8 градус луоз. Интыосын кӧня ке лымыялоз. Тегъёс: Ижкар Удмуртия куазь лымы сӥзьыл | Инкуазь |
Наталья Тетерина 13-тӥ тулыспалэ Ижкарысь Калык творчествоя элькун юртын удмуртъёслэн Вӧйдырен герӟаськем сям-йылолъёссылы сӥзем фильмъёсты возьматӥзы. Лымшор удмуртъёслэн шулдыръяськонзы сярысь «Вӧй келян» фильм Пичи Пурга ёросысь Бобья-Уча гуртын гожтэмын. Нош уйпалъёслэн Вӧй келянзылэн аспӧртэмлыкез сярысь «Кирень юон» — Шаркан ёросысь Кельдыш гуртын. Кызьы вераз ивортодэтъя «Удмуртия» агентстволы кылосбур тодосъя кандидат Галина Глухова, удмуртъёс тол келян праздникез Вӧй келян, Вӧйдыр яке Масленча шуо. Ӟучъёсын ӵошатыса, асьмелэн шулдыръяськонъёсмы удмурт арняысен кутско но вордӥськонозь кыстӥсько. Удмуртъёслэн та дырлэн йылолъёсыз ватон сямъёсын герӟаськемын. Толэз ватон луэ со, тулысэз возьмаськомы. Соин ик татын вань ужрадъёс, сям-йылолъёс, кудъёсыз ортчо, солэн тодметэз — ваньмыз герӟаськемын кулон-ватонлэн сям-йылолъёсыныз Галина Глухова, кылосбур тодосъя кандидатВӧйдыре уйпалъёслэн но, лымшор удмуртъёслэн но бадӟым инты басьтэ дӧдьыын ворттылон, малы ке шуоно кулэм муртэз шайвылэ азьвыл озьы нулло вылэм. Озьы ик буре ваён сямъёсъя ӝок вылэ но пуктылӥсько. «Вӧё мильым лэсьто вал. Со Вӧйдырын герӟаськемын ӧвӧл, со луэ буре ваёнлэн сиёнэз. Соин ик табань пыжо, вӧё мильым лэсьто», — валэктэ Галина Глухова. Вӧй келян Лымшор но уйпал удмуртъёслэн тол келян ужрадъёсазы пӧртэмлыкъёс но вань. Кылсярысь, шуныт палъёс Вӧйдыръя сюан тодметъёслы тросгес саклык висъяло. Отын сюан гуръёс кырӟало, отын одно ик пересь муртъёсты — пересь пиосмуртэз но пересь кышномуртэз — дӥсяло вал выль кен но эмеспи. Соосты валэ пуктыса нулло вал, ворттылыто вал одно ик Галина Глухова, кылосбур тодосъя кандидатНош уйпал удмуртъёслэн Масленчаязы арлыдо кышномуртъёс валтӥсь инты басьто. Соос коркась корка шулдыръяськыса ветло. Вӧй келянлэн берпуметӥ нуналаз — Кирень юонэ — сур но кирень кутыса ураме пото но пумитазы сюрем воргоронлы кирень куртчыны сёто. Вӧй келян шулдыръяськонъёсы бадӟымъёс гинэ пырисько, пиналъёс со дыре гурезь йылысь нискылало, шуэ тодосчи. Кирень юон Ӟучъёслэн праздникенызы ӵошатыса, удмуртъёслэн Вӧйдыр сульдэрлэн вылтусыз адямилы уг кельшы вал, лыдъя Галина Глухова. «Удмуртъёслэн ӧй вал, дыр, нырысь ик мунё лэсьтонзы, мон малпасько. Сое лэсьто вал соос куролэсь, куро сутон — со нырысь интые потэ», — вера со. Тодэ вайытом, Калык творчествоя элькун юртлэн «Кирень юон» фильмез 2016-тӥ арын визуальной творчествоя Росси фестивальын устоез луиз. Нош кылем арын «От чистого истока» огъяросси интернет-конкурсын «Режиссёрлэн устоез ужез» номинациын вормиз. Ватсалом, толэз келян элькун шулдыръяськон 17-тӥ тулыспалэ Ижкарысь Шор площадьын ортчоз. Нош арнянуналэ, 18-тӥ тулыспалэ, Вӧйдыр шулдыръяськон «Лудорвай» музей-заповедникын луоз. Тегъёс: Лулчеберет Удмуртия Масленча удмуртъёс йылолъёс | Лулчеберет но туризм |
Майя Бывальцева Удмуртилэн тӧроезлэсь советниксэ Константин Сунцовез Ижкар администрацилэн тӧроезлэн инвестициосты азинтонъя нырысетӥ воштӥсезлэсь ужзэ быдэсъясе юнматыны ӵектӥзы. Сыӵе кичӧлтон улосвыл шоркарлэн тӧроезлэсь ужзэ быдэсъясь Сергей Задорожный сётӥз. Со ӵектонзэ вордӥськонэ, 27-тӥ гудырикошконэ, элькун кивалтэтлэн кенешоназ вераз. Улосвыллэн тӧроез Александр Бречалов кичӧлтонлы дурбасьтӥз. Тодэ вайытом, 10-тӥ гудырикошконэ Ижкар дума кык кандидатъёс пӧлысь карлы тӧроез бырйыны ӧз быгаты, одӥгез соос пӧлысь вал ужбергатӥсь но улосвыл тӧролэн советникез Константин Сунцов. Тегъёс: Политика Ижкар Удмуртия тӥрлык АлександрБречалов СергейЗадорожный | Политика |
Майя Бывальцева 28-тӥ южтолэзе Ижкарын Эм профилактикая элькун центрын (Октябрьлы 50 ар нимо площадь, 21) Нылпи ваёно кышномуртъёслы эм но мерлык юрттэт сётонъя центр усьтӥзы. Центрлэн ужпумез - секыт улон югдуре шедем вуоно анайёслы психологи визь-кенеш но мерлыко юрттэт сётон. Куке вуж интыямы ай психолог ужаны кутскиз, ми доры быдэс элькунысь нылкышноос ветлӥзы, соослэн лыдзы нуналмысь йылӥз. Соин ик та ӧрез азинтыны но эшшо психологез кутыны малпан лыктӥз. Озьы ик мерлыко ужасез, со кышномуртъёслы вералоз, кыӵе юрттэт соос басьтыны быгато Наталья Шишкина, Эм профилактикая элькун центрлэн валтӥсь эмчиезТодэ вайытом, Россилэн азьмуртэз Федерал Собранилы вазиськоназ демографи ужпумъёслы, семьяослы юрттон амалъёслы нимысьтыз саклык висъяз. Трос нылпиё анай-атайёслы выт тыронъя капчиятонъёс сётон, сӧсыр пиналъёсты будэтӥсьёслы пособилэсь быдӟалазэ кык поллы йылэтон, яслиосын интыосъя ужпумез сэрттон-пертчон, трос нылпиё семьяослы ипотекая тыриськонзылэсь ог люкетсэ ворсан – вань та амалъёс демографи югдурез умоятыны но тросгес нылпи вайыны мылкыд сётыны быгато. Удмуртия вань та ӧръёсы пыриське но аслэсьтыз юрттэтсэ ӵектэ. Кылсярысь, Кун Кенешысь депутатъёс «Демография» йӧскалык ӵектосъя ватсаса 20 миллион манет висъян сярысь пумкылъян кутӥзы, со студентъёслэн семьяоссылы нырысетӥ нылпизы понна 100 манетэн тырыны мыноз. «Тазалыкез утён» йӧскалык ӵектосъя таз арын куать федерал программаосъя 784 миллион манет чакламын. Нылпи ваёно кышномуртъёслы эм но мерлык юрттэт сётонъя центр – демографи югдурез умоятонын одӥгез вамыш. 2018-тӥ арын Эм профилактикая центре секыт улон югдуре шедем 75 нылкышноос вазиськизы ке, туэ куинь толэзь ӵоже 144 кышномуртъёс юрттэт басьтӥзы ни. Удмуртиысь Тазалыкез утёнъя министерстволэн ивортэмезъя, кылем арын элькунын 7 сюрс пала кышномуртъёс нылпизэ куштӥзы. Со пӧлысь 4 сюрс 600 учырын нылкышнолэн ас мылкыдызъя, тазалыкъя нокыӵе мугъёс солы ӧй вал. Куке кышномурт психологъёсмы доры лыктэ, соин верасько. Куд-ог дыръя вераськон час, час но ӝыны пала кыстӥське. Туж умой, куке кышномурт бадӟым пиналъёсыныз лыктэ. Куке со кабинетысь потэ но пиналъёсызлы вера, соослэн вынзы яке сузэрлы луоз на шуыса, со туж дуно Наталья Шишкина, Эм профилактикая элькун центрлэн валтӥсь эмчиезПусъём, пинал ваёно кышномуртъёсты Центрын дунтэк куто. Тегъёс: Мерлык Тазалык Ижкар Удмуртия нылкышноос | Тазалык |
Анжелика Тихонова корреспондент Шаркан ёросын (Якшур-Бӧдья - Шаркан) – Быгы сюреслэсь 2 иськем 300 метръем люкетсэ тупатъязы. Со сярысь сюрес лэсьтонъя «Удмуртавтодор» огазеяськонлэн «ВКонтакте» мерлыко вотэсысь огиназ ивортэмын. Калленэн ке но, асфальт сюрес Быгы гурт дорозь вуэ. Туэ Якшур-Бодья – Шаркан трасса дорысен Шегъян гуртозь сюрес асфальтэн шобыртэмын «Удмуртавтодор» огазеяськонлэн пресс-службаезТупатъян ужъёс улсын сюресчиослы трос гинэ секыт ужпумъёсты сэрттоно-пертчоно луиз. Тупатъяно сюреслэн бадӟым люкетэз сюрес вамен кошкись Каӟесшурлэсь шӧдскымон вылӥын луэ, но сюресэз паськытатон понна музъемез басьтыку, музъем улысь ву потыны кутскиз. Соин ик сюрес вылын гопъёс кылдылон интыосыз но трос вал, тулыс но сӥзьыл отӥ шуген ветлылӥзы. Соин ик ӧнерчиос ву кошкон сӧзнэтэз радъян бордын рос-прос ужазы: кыретъёс лэсьтӥзы но юнматӥзы, куать бадӟым пасьталаем ву кошкон гумыос понӥзы. Собере сюресэз юнматӥзы но асфальтэн шобыртӥзы. Со сяна, тыл юбоосты выжтӥзы, 29 сюрес пусъёс, 65 пичи юбоос но 484 метр мында кенер пуктӥзы. Ужъёсты контрактэн юнматэм дыре вуттӥзы. Тегъёс: Шаркан Удмуртия сюресъёс гуртсюресъёс тупатъянужъёс | Авто |
Майя Бывальцева Дырпусъя тулыслэн кутсконэз Удмуртиын толалтэ кадь лымыё но южтолэзе кадь шуныт луоз. Со сярысь «ВКонтакте» мерлыко вотэсысь бамаз улосвыл Гидрометцентрлэн пресс-секретарез Алла Шумихина ивортэ. Баренцев зарезьысь лыктӥсь циклонлэн кужымез 28-тӥ тулыспалэ лябгес луоз на – лымы ӧжыт усёз. Нош 1-тӥ но 2-тӥ южтолэзе Ижкарын кема лымыялоз. Со дыре ик шӧдскымон шуныт кариськоз, кӧснуналэ +1…+2 градусозь луоз. Тодэ вайытом, Алла Шумихиналэн ивортэмезъя, тулыспал таиз тол понна тужгес лымыё толэзь луиз. Тегъёс: Ижкар Гидрометцентр Удмуртия куазь тулыс | Инкуазь |
Туспуктэм: Григорий Фомин Майя Бывальцева 13-тӥ шуркынмонэ Удмуртиын пильмо луоз, уйин ӧжыт зор-кот усёз (зор, кот лымы, лымы), нуназе дырын-дырын зороз, кудог интыын кот лымыен суро. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Уйин но ӵукна интыосын бус. Тӧл уйин лымшор но шундыӝужан вискысь, нуназе лымшор палась 8-13 метре пельтоз. Элькунъя уйин -3...+2, нуназе +2...+7 градус возиськоз. Уйин но ӵукна интыосын сюресъёс вылын йӧвалег. Омыр зӥбет луло узвесь юбоя 748 миллиметр луоз, омырлэн мускытлыкез - 91 процент. Тегъёс: куазь Удмуртия | Инкуазь |
Анжелика Тихонова корреспондент Эгра ёросын «Кышкыттэм ӟечлыко сюресъёс» йӧскалык ӵектос улсын сюресъёсты тупатъяны кутскизы. Оглом сюресчиос тямыс иськем пала люкетъёсты выльдозы. Со сярысь ӵектослэн улосвыл офисэзлэн пресс-службаез ивортӥз. Сюресъёсты выльдозы: Эгра каргуртын – Мир, Победа, Советской, Труд, Коммунальной, Кооперативной, Суворов нимо, Пионерской урамъёсын но Степной пролкаын; Зура черкогуртын – Ленин нимо, Стрелков нимо но Льнозаводской урамъёсын; Факел черкогуртын – Советской но Киров нимо урамъёсын; Менил черкогуртын – Школьной, Энгельс нимо но Пушкин нимо урамъёсын; Унтем гуртын – Речной урамын (Эгра – Сьӧлта – Сюмси – Киров улосвыллэн гожез сюрес дорысен Ключевой урам дорозь). Машинаосын ветлӥсьёсты ӝоглыксэс чакланы но юри пуктэм сюрес пусъёслэсь куронъёссэс быдэсъяны косо. Тодэ вайытом, 2021-тӥ арез Гуртлэн ареныз ялӥзы, соин ик сюресъёсты лэсьтонлы нимысьтыз саклык висъяське. Тегъёс: Эгра Удмуртия гуртсюресъёс тупатъянужъёс Гуртлэнарез | Авто |
Туспуктэм: Руслан Нуриахметов Майя Бывальцева 1-3 пӧсьтолэзе Вотка ёросысь Галёво черкогуртын «Тракторен биатлон» ортчоз. Туэ ӵошатскон ужрадъёсъя йӧскалык дырпусэ но Россиысь 200 устоосыз ужрадъёс пӧлы шедиз. Со сярысь Удмуртиысь тӧролэн но кивалтэтлэн пресс-службазы ивортӥз. Шудонъёсты сӥё-дано усьтон 2-тӥ пӧсьтолэзе 11 часын кутскоз. Биатлон трассаын ӵошатсконъёс 12 часысен 15 часозь мынозы. Ужрад дыръя спорт площадкаос ужалозы, Удмуртиысь но мукет улосвылъёсысь гурт возёс техника поттӥсьёслэн адыӟтозы, Белоруссиысь выль тракторъёсын тодматон, элькунысь фермер возёсъёслэн адӟтонзы, вузкарон интыос, йӧскаылк сиён-юонъёсты веръян, инстуркторъёсын тест-драйв, концерт, эктонъёс, учкисьёс пӧлын кузьымъёсты шудытон радъяськозы. Ӵошатсконъёсы пыриськыны куриськонъёс Башкортостанысь, Татарстанысь, Киров, Ростов, Самара, Саратов улосвылъёсысь, Краснодар но Пермь шаеръёсысь, Белоруссиысь вуизы. Вормисьёсты воргоронъёс но нылкышноос пӧлын нимаз быръёзы. Тодэ вайытом, азьвыл «Тракторен биатлон» тулыс радъяськылӥз. 2021-тӥ арысен гурт возёс техникаез валтыны но ыбылӥськыны быгатэмзэс Россилэн улосвылъёсысьтыз но Белоруссиысь 53 трактористъёс возьматӥзы. Ватсалом, Шаркан ёросын 2-тӥ пӧсьтолэзе финн-угор сиён-юонъя «Быг-быг» фестиваль ортчоз, отын табаньёслэсь «башня» пуктыны малпало. Тегъёс: Удмуртия Удмуртиысьтуризм Спорт трактор Воткаёрос | Лулчеберет но туризм |
Туспуктэм: vk.com (Библиотека-филиал им. В.В. Маяковского | Ижевск) Наталия Сильвестрова Ижкарысь В. В. Маяковский нимо лыдӟетъюртын (Новостроительной ульча, 28) бадӟымъёслы удмурт кылэз дышетонъя дунтэк курсъёс ужало. Соос кыкетӥзэ радъясько ни. Со сярысь ивортодэтъя «Удмуртия» агентстволы курсъёсты нуись Светлана Любимова вераз. « Лыкто егитъёс но, арлыдоос но. Али вань ӟуч нылкышно, кудӥзлы 56 арес, пенсие потыса удмурт кылэз дышетэмез потэм, ветлэ, тырше » Светлана Любимова, удмурт кылэз дышетонъя курсъёсты нуись Курсъёсын удмурт кылын вераськыны дышетско, грамматикаен тодматско. Светлана Любимова ужаз пӧртэм амалъёсты кутэ. « Тыршиськом практикалы тросгес дыр висъяны, куддыръя шудон, диалогъёс пыр, видео учкиськом, кырӟан, эктон дышетӥськом. Пӧртэм экскурсиосы потаськом, тодмо адямиосын пумиськон радъяськом » Светлана Любимова, удмурт кылэз дышетонъя курсъёсты нуись Курсъёсы пӧртэм тодонэн адямиос вуо, соин ик котькудӥзлы нимысьтыз уж дасяно луэ шуыса пусъе Светлана Любимова. Занятиосы туэ азьло дыре ветлэм муртъёс тодон-валанзэс будэтон вылысь нош ик пырисько. Светлана Любимова кема аръёс ӵоже Инвожо журналын кылкутӥсь секретарь луыса ужаз. Али пенсиын ни. Курсъёты кылдытон сярысь тазьы вера: « Ар талэсь азьло Удмурт диктант нырысьсэ Маяковкаын гожтыны дэмлаз нылы, со отын ужа. Озьы каллен йырамы шуккиз курсъёс усьтыны. Библиотека шумпотыса пумитаз та иворез » Светлана Любимова, удмурт кылэз дышетонъя курсъёсты нуись Курсъёсты со азьланяз но радъяны оске, лыдӟетъюртын Удмурт клуб радъяны малпа. Занятиос покчиарняе 17 часын но куамын минутын но арнянуналэ 16 часын но 30 мунутын ортчытӥчько. Соос куинь толэзь ӵоже кыстӥськозы. Ван мылкыд карисьёс пыриськыны быгато. Курсъёс Удмурт кылъя дышетӥсьёслэн «ВЫЖЫ» огазеяськонлэн но Удмуртиысь йӧскалык политикая министерстволэн индылэмзы улсын радъясько. Тодэ вайытом, «Удмурт нылкышно кенеш» огазеяськон мерлыко-югдытон «Дор» марафонзэ мытӥз. Тегъёс: удмурткыл лыдӟиськонни Ижкар Удмуртия | Дышетон но тодос |
Анжелика Тихонова корреспондент 29-тӥ оштолэзе Удмуртиын куд-ог интыосын кӧня ке лымыялоз но зороз. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Вордӥськонэ улосвылын пильмаськылоз. Тӧл уйпал палась, уйпал но шундыӝужан вискысь секундскын 8-13 метре пельтоз. Нуназе элькунъя 0…-5 градус возиськоз. Ӵукна сюресъёс вылын йӧвалег луоз. Омыр зӥбет луло узвесь юбоя 746 миллиметр луоз, омырлэн мускытлыкез – 50 процент. Тегъёс: МЧС Удмуртия инкуазь тулыс | Инкуазь |
Наталья Тетерина 10-тӥ толсуре Алнашысь лулчеберетъя ёрос юртын фольклоръя коллективъёсын кивалтӥсьёс понна удмурт кырӟанъя элькун семинар ортчиз. Калык творчествоя элькун юртысь ӧнерчиосын радъям дышетонэ Алнаш, Можга, Пичи Пурга, Вавож, Кияса, Кизнер, Грак, Дэри, Эгра ёросъёсысь 100 пала адямиос пыриськизы. Со сярысь ивортодэтъя «Удмуртия» агентстволы Калык творчествоя юртысь лулчеберетъя ваньбурлыктэм кылёсбуръя ӧнерчи Вероника Фёдорова вераз. Таиз семинар вал сӥземын калык кырӟанлы. Кырӟан жанрлэн аслаз поджанръёсыз вань: армие келян, сюанъёс дыръя быдэсъян но мукет. Тӥни соослэсь аспӧртэмлыксэс эскерим Вероника Фёдорова, Калык творчествоя элькун юртысь ӧнерчиСолэн кылъёсызъя, совето вакытэ фольклорез мукет сямен берыктӥзы, соин ик со аслэсьтыз пуштроссэ ыштыны кутскиз. Йӧскалык лулчеберетэз утён понна Калык творчествоя юртын ужасьёс элькунысь фольклор удысын тыршисьёс понна семинаръёс ортчытъяло но соосты шонергес ужаны дышето. Фольклоръя коллективъёслы кулэ фольклорез возьматыны сцена вылын, солэн аслаз аспӧртэмлыкъёсыз вань. Мар яра сцена вылын возьматыны, мар уг яра. Кытӥяз тунсыкогес учкисьлы мед луоз шуыса, соос возьматъяло сыӵе элементъёсты, кудъёсыз воксё ӧй вал йылолын яке фольклорын, яке удмуртъёс озьы уггес каро вал Вероника Фёдорова, Калык творчествоя элькун юртысь ӧнерчиӦнерчи верамъя, вуоно арын фольклоръя дышетон Эгра ёросын радъяны чакламын. Со сяна, элькунысь фольклор удысын тыршисьёс Ижкаре арлы быдэ ортчись элькун форуме люкаськозы. Тегъёс: Лулчеберет Удмуртия удмуртъёс Алнаш кырӟан фольклор | Лулчеберет но туризм |
Туспуктэм: Татьяна Пунгина Наталия Сильвестрова Ижкарысь Ялан ӝуась тыл дорын 22-тӥ инвожое 4 часын «Свеча памяти» акция ортчиз. Карын улӥсьёс Быдӟым Атыкай ожын улонзэс сётэмъёсты но заводъёсын но бусыосын вормон понна тыршемъёсты буре вайыса сюсьтылъёс ӝуатӥзы. Ужрадэ ивортодэтъя «Удмуртия» агентстволэн корреспондентэз вуылӥз. « Ми ум быгатӥське со вакытэз вунэтыны. Асьме калыкмылэн историез Удмуртиысь, Совето Союысь, вордскем шаерысьтымы сю сюрс улӥсьёсын гожтэмын, кин эрико кунын улонмы понна улонзэ сётӥз. Калыкмылэн подвигез одно ик асьме нылпиосмылэн данбурез луоз. Мон фронт мышкын ужам ӵыжы-выжыосыным, Быдӟым Атыкай ож дыръя истребительлэн пилотэз луыса ожмаськем песятаеным данъяськись » Ярослав Семёнов, Удмуртиысь кивалтэтлэн тӧроез Вань мылкыд карисьёс монумент доры сяська понӥзы. Тодэ вайытом, 2022-тӥ арын Удмуртиысь филармониын симфони оркестр Дмитрий Шостаковичлэсь 7 номеро «Ленинградской» симфониезлэсь нырысетӥ люкетсэ быдэстӥз. Тегъёс: БыдӟымАтыкайож буреваён история Ижкар Удмуртия | Мерлык |
Анжелика Тихонова корреспондент Удмурт кылэз тодӥсьтэм пиналъёслы «Зарни бугоре» курслэн авторез Ольга Сыропятова анай-атайёсты, нылпиосты, визьнодасьёсты но дышетӥсьёсты удмурт кылэз дышетонъя марафонэ пыриськыны ӧте. Со сярысь «Удмурт Кенеш» огазеяськонлэн пресс-службаез ивортӥз. Марафон 7-13 инвожое дунтэк ортчоз. Арня ӵоже Ольга Сыропятова аслаз тодон-валанэныз люкиськоз, вералоз, кызьы но мар бордысен удмурт кылэз дышетыны, «Зарни бугоре» курсысьтыз дышетӥсь роликъёсты но урокъёсты возьматоз. Марафонэ пыриськыны быгато: 3 - 9 аресъем пиналъёс; пиналъёс, кудъёсыз валало удмурт кылэз, но уг верасько; анай-атайёс, кудъёсыз уг верасько, но удмурт кылэз валало яке валало но верасько; визьнодасьёс но дышетӥсьёс, кудъёсыз ӟуч пиналъёсты удмурт кыллы дышето. Пыриськон понна: 1. «ВКонтакте» мерлыко вотэсысь гожтӥськоно; 2. Марафон сярысь иворез ас баме ватсано (репост лэсьтоно); 3. syropatovaolga20@gmail.com электрон почтае марафонэ пыриськыны соглаш луэм сярысь ивор келяно; 4. Пиналэныды ортчытэм 2 урокез видеозаписе гожтоно но сое 13-тӥ инвожое Ижкарысь дыръя 14 часозь «ВКонтакте» мерлыко вотэсысь бамады ватсано, одно ик #ЗарнибугореМарафон хештэген пусъёно; 5. 13-тӥ инвожое Ижкарысь дыръя 14 часозь «Зарни бугоре» огазеяськонэ марафон сярысь асьтэлэсь но пиналдылэсь мылкыддэс гожтоно. Марафонъя вань кулэ луись материалъёсты электрон почтаяды келямын луозы. Роликъёс но видеоурокъёс «Зарни бугоре» огазеяськонын но YouTube каналын планъя потозы. Соосты вань мылкыд карисьёс учкыны быгатозы. 5 инвожое Ижкарын дыръя 14 час 30 минутэ «Зарни бугоре» огинын кызьы урокъёсты ортчытыны валэктыса меӵак эфир ортчоз Йылпумъянъёс 13-тӥ инвожое Ижкарысь дыръя 14 час 30 минутэ «Зарни бугоре» огинысь меӵак эфирын лэсьтозы. Вормисьёсты вань куронъёсты лэсьтэмзыя но вотэсбамысь ватсам видеооссылы «лайкъёс» люкамзыя шараялозы. Уже кык видео ужзы понна басьтэм «лайкъёсты» ватсалозы. 1-тӥ инты понна Ольга Сыропятовалэсь электрон версиен гожтэм «Удмурт кылэз тодӥсьтэм пиналъёслы «Зарни бугоре» кык толэзьем курссэ кузьмалозы. 2-тӥ но 3-тӥ интыос понна мукет кузьымъёс сётозы. Марафонлэн куронъёсыныз пыр-почгес тодматскыны луэ. Пусъём, марафон пиналъёслы но анай-атайёслы удмурт кылэз дышетыны кутскыкузы юрттон, «Зарни бугоре» курслэсь «пуштроссэ» возьматон понна радъяське. Сое ортчытыны «Удмурт Кенеш» огазеяськон но «Кизили» журналлэн редакциез юрттӥсько. Тодэ вайытом, Ижкарын «П. И. Чайковскийлэн вордӥськем шаераз» литературая фестиваль улсын удмурт кылэз утёнын туала амалъёсты но юанъёсты эскеризы. Конференци улсын Анай кылъя дышетӥсьёслэн ассоциацизылэн тӧроез удмурт кыл урамъёсын эшшо но ӵемгес мед кылӥськоз шуыса пусйиз. Тегъёс: Дышетон Удмуртия пиналъёс удмуртъёс удмурткыл дышетӥсьёс | Дышетон но тодос |
Туспуктэм: Руслан Нуриахметов Майя Бывальцева Егитъёсын ужан политикаез азинтон понна Удмуртия 153 миллион манет басьтоз. Субсидиез Егитъёсын ужанъя федерал агентстволэн «Регион для молодых» вожвылъяськонэзлы йылпумъянъёсъя висъялозы. Со сярысь элькунлэн тӧроез Александр Бречалов «Удмуртия» телеканаллэн (16+) эфираз вераз. « Со субсидилы луыса элькунын егитъёсын ужанъя вить центръёс кылдозы: Ижкарын, Глазкарын, Сарапулын, Воткаын но Можгаын. Со сяна, егитъёс понна туж трос ужрадъёс ортчозы, нош егитъёсын ужанъя кун политика удысысь ӧнерчиос понна дышетон программаос радъяськозы » Александр Бречалов, Удмуртилэн тӧроез Тодэ вайытом, азьвылгес Удмуртиысь 16 ӵектосъёс Егитъёсын ужанъя федерал агентстволэн грантъёсъя вожвылъяськоназ вормизы. Тегъёс: Удмуртия егитъёс коньдон | Мерлык |
Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова Выль ар шутэтскон нуналъёсы Удмуртиысь туристической интыосы 87 сюрс 573 туристъёс но экскурсантъёс вуылӥзы. Праздникъёс вылтӥ 240 пала ужрадъёс радъяськизы. Со сярысь элькун тӧролэн но кивалтэтлэн пресс-службазы ивортӥз. Вотка 30-тӥ толсурысен 8-тӥ толшорозь 19 сюрслэсь трос куноосты пумитаз. П. И. Чайковскийлэн музей-усадьбаяз XIX дауре Россиысь Ымусьтон сям-йылолъёслы сӥзем интерактивной экскурсия (6+) возьматӥзы. Программае 13 сюрс 88 мурт пыриськиз. 1,5 сюрс пала адями Благовещенской соборе Ымусьтон вӧсяськонэ вуылӥз. Собор азьын нырысьсэ ӧй скульптураосын «Благовест» фестиваль (0+) ортчиз. Шарканын Тол Бабайлэн юртъераз выль ар программа 16-тӥ толсурысен кутскиз, отчы 10 сюрслэсь трос адями пыриськиз. Оглом вань шутэтскон нуналъёс ӵоже Шаркан ёрос 11 сюрс 158 туристъёсты но экскурсантъёсты пумитаз. Грах ёросысь Котловка гуртэ Обыдалэн резиденцияз 2 сюрс 886 адями вуылӥз. Отчы но Шарканэ нылпиосын семьяос тросгес ветлӥзы. Озьы ик уно туристъёс Дэри (6 сюрс 799 адями), Сарапул (5 сюрс 245 адями), Кизнер (3 сюрс 877 адями), Кез (3 сюрс 535 адями) но Эгра (2 сюрс 603 адями) ёросъёсы ветлӥзы. Сарапулысь музей-заповедниклэн преник фестивалез но выль арлы чебермам ярдур вашкала купеч каре 4 сюрс пала адямиез кыскиз. 2024-тӥ арлэн нырысетӥ арняяз трос куноосты пумитазы М. Т. Калашников нимо музейын (6 сюрс 620 адями), Удмуртиысь зоопаркын (3 сюрс 697 адями), К. Герд нимо йӧскалык музейын (3 сюрс 369 адями), «Нечкино» курортын (3 сюрслэсь трос адями), «Деревня Хаски» центрын (2 сюрс 657 адями), «Лудорвай» музей-заповедникын (1 сюрс 500 адями), «Тылыс» огъетын (1 сюрс 450 адями). Тросаз интыосын туристъёслэн лыдӟы «Путешествуй по Удмуртии» акцилы луыса но, со 20-тӥ толшорозь кыстӥське. « Йылпумъяськись выль ар кампания зэматӥз, Удмуртия Россиын улӥсьслы толалтэ шутэтскон инты сямен тунсыко луэ шуыса. Нырысь ик, тросэз Удмуртиын улӥсьёс мукет улосвылъёсы мынэм интые элькунын шутэтсконэз бырйизы. Соос Воткае, Шарканэ, Сарапулэ вуылӥзы, Благовещенской соборын нырысетӥ вӧсяськонэ, преник фестивале, Тол Бабайлэн праздниказ мыло-кыдо пыриськизы, инкуазьын «Туризм и индустрия гостеприимства» ӵектос улсын пуктэм модульной коркаосын шутэтскизы. Кыкетӥез, ӵапак асьме элькунмес Москваысь, Марий Элысь, Татарстанысь, Пермь, Свердловск но мукет улосвылъёсын улӥсьёс семьяосынызы но эшъёсынызы выль ар нуналъёсты ортчытыны бырйизы, соосты зоопарк, гурезь куасэн нискыланъя курортъёс, «выжыкыл Удмуртилэн» интыосыз, бадӟым музейёс тунсыкъяськытӥзы » Юлия Бадаш, Удмуртиысь туризмъя агентстволэн кивалтӥсез Тодэ вайытом, Удмуртиын туристъёслы мобильной ватсэт ужаны кутскиз. Тегъёс: Туризм Удмуртиысьтуризм Выльар Удмуртия шутэтскон | Лулчеберет но туризм |
Григорий Фомин Анжелика Тихонова корреспондент 9-тӥ куартолэзе Быдӟым Атыкай ожын Вормонлы 77 ар тырмонэз пусъём. Ньыль ар ӵоже солдатъёс асьсэдыз жалятэк тушмонэн нюръяськизы. Нош фронт мышкын улӥсьёс вань кужымзэс соослы юрттон понна сётӥзы. Вормон нунал азьын Удмуртстат элькунысь ож вакытэ ужам предприятиослэсь, огазеяськонъёслэсь ужамзэс чаклаз. Ож кунысь вань предприятиослэсь ужан радзэс воштӥз. Но фронт мышкын промышленностьлэсь азинсконзэ ӧз дугдыты. Удмуртиын ож аръёсы ужась предприятиос выльдӥськизы, со вакытэ ик мукет улосвылъёсысь эвакуировать карем фабрикаосты но заводъёсты усьтон понна пуктӥськон мынӥз. Элькунын кык механической заводъёс, электромеханикая завод, Сарапулын электростанция, Москваысь, Киевысь, Харьковысь, Тулаысь, Подольскысь но мукет каръёсысь эвакуировать карем заводъёслы выль корпусъёс усьтӥзы. Озьы улосвылысь промышленностьлэн валтӥсь фондъёсыз 1,9 поллы йылӥзы но 1 миллион 163,7 сюрс манетозь вуизы, нош электростанциослэн кужымзы куиньмослэсь трослы будӥз. 1945-тӥ арын промышленной предприятиосын огъя вуз поттон, 1940-тӥ арен ӵошатыса, 2,3 поллы йылӥз но 1 миллион 745,8 сюрс манет луиз. Быдӟым Атыкай ож аръёсы ик коркаос но пуктӥзы. Оглом 343 сюрс квадрат метр улон интыосты уже кутӥзы. Со пӧлысь 81 процентсэ кун но кооперативной предприятиослэн коньдонэнызы ӝутӥзы. Калыкез сюдон удысын коньдон берган ож аръёс ӵоже 43 процентлы йылӥз но 206,1 миллион манетозь вуиз. Куд-ог удысъёс вылын ож умойтэмен шӧдӥськытэк ӧз кыльы. Кизёно бусыослэн быдӟалазы 19 процентлы кулэсмиз. Технической культураосты куинь поллы ӧжыт кизизы-мерттӥзы, нош пудо сиёнлы мынӥсь будосъёсты – 2,4 поллы. Карын калыкез нуись-вайись трамвай вагонъёслэн лыдзы тямыслы кулэсмиз (1,7 поллы). Ӧжыттэк кык поллы музейёслэн но библиотекаослэн лыдзы кулэсмиз. Озьы ке но, библиотекаослэн фондъёссы 22 процентлы гинэ ӧжытгес кылизы. Быдӟым Атыкай ож аръёс Удмуртия понна капчиен ӧз ортчы, но калык шуг-секытъёслы ӧз сётӥськы, ваньзэ йӧно ортчиз. Тодэ вайытом, 9-тӥ куартолэзе Вормон Парадэ элькунысь предприятиосын поттэм ожгар техника пыриськоз. Тегъёс: Удмуртия Ижкар БыдӟымАтыкайож ВормонНунал Удмуртстат | Мерлык |
Анжелика Тихонова корреспондент Удмуртиын ар пумозь М7 трассалэсь люкетъёссэ рос-прос тупатъяны кутскозы. Со сярысь «ВКонтакте» мерлыко вотэсысь бамаз элькунлэн тӧроез Александр Бречалов ивортӥз. Нырысь ик сюресчиос Можга ёросысь тямыс иськемъем люкет борды басьтӥськозы Тупатъян ужъёс улсын сюресэз 4 чурозь паськытатыны, ӝогатӥськыны но берытскыны интыос лэсьтыны, кенераны, дугдылон интыос радъяны но югдытӥсь юбоос пуктылыны чаклало. Программае пыртоно но 4 чурозь паськытатоно сюрес люкетъёсын лыдмет коньывуон толэзёзь тодмо луоз. Тегъёс: Можга Удмуртия сюресъёс тупатъянужъёс | Авто |
Туспуктэм: Удмуртиысь тӧролэн но кивалтэтлэн пресс-службазы Майя Бывальцева Сюмси ёросын Ува – Сюмси сюреслэсь 3,8 иськем люкетсэ тупатъязы. Ужъёсты «Кышкыттэм ӟечлыко сюресъёс» йӧскалык ӵектосъя нуизы. Со сярысь улосвыл тӧролэн но кивалтэтлэн пресс-службазы ивортӥз. Сюресчиос асфальтобетон кык сӥен вӧлдӥзы, сюрес урдэсэз юнматӥзы, кожон интыосты но транспорт дугдон огъетъёсты тупатӥзы, сюрес пусъёс пуктылӥзы. Кузяла ваче вуоно интыосты битум лентаен огазеязы, со вурысъёсты ву пыронлэсь уте но сюрес выллы пилиськылыны уг сёты. « Ми со сярысь кӧня ке ар талэсь азьвыл вераськимы вал. Туж умой, сюресчиос ӵектонъёсмес пелязы понӥзы шуыса. Битум лента асфальтлэсь кык сӥоссэ пушкысен ляке. Азьвыл стыкъёсты вылтӥз битум кисьтылӥзы, но со питранъёсын ӵушиське. Битум лентаен сыӵеез уз луы » Александр Тайгаров, «Автомобилисты Удмуртии» мер огазеяськонлэн кивалтӥсез Таяз арын Ува – Сюмси сюреслэн кык люкетэз тупатъямын луоз, Ува ёросын ужъёс мыно на, соослэн оглом кузьдалазы 10 иськем пала луэ. Тодэ вайытом, азьвылгес Пичи Пурга ёросын «Кышкыттэм но ӟечлыко сюресъёс» йӧскалык ӵектосъя 2022-тӥ ар понна ужез йылпумъязы. Тегъёс: тупатъянужъёс сюресъёс Сюмси йӧскалыкӵектосъёс Удмуртия | Авто |
Майя Бывальцева Удмуртилэн кунлыкезлы 100 ар тырмонлы 30-тӥ пӧсьтолэзе элькунын «ДаУР!» квест кутскиз. Со сярысь улосвыл тӧролэн но кивалтэтлэн пресс-службазы ивортӥз. «ДаУР!» квест – со шаертодонъя шудон, кытын адямиос асьсэ коже турмаршрутъёстӥ ортчыны но кыӵе ке куронэз быдэстыны кулэ. Маршрутъёс «Удмуртиысь 100 интыостӥ» ортчо, соос горд флажокен пусъемын. Пыриськисьёс тросгес интыосы вуылыны, отын туспуктэмъёс лэсьтыны но соосты «ВКонтакте» яке Instagram мерлыко вотэсъёсысь бамазы поттыны кулэ. Ивортонын гожтоно: «Участвую/-ем в #КвестДаУР (пусъёно ӵектослэсь мерлыко вотэсысь бамзэ). Посетил/-а/-и …». Одно ик #КвестДаУР #Удмуртия100 хештегъёс пуктоно. Шудонэ пыриськыны быгато 18 ареслэсь бадӟым адямиос, нимаз яке семьяен. Квестэз ортчытон дыр: - 30-тӥ пӧсьтолэзьысен 11-тӥ коньывуонозь – квестэз ортчон но куриськонъёсты кутон; - 11-тӥ коньывуонысен 26-тӥ коньывуонозь – пыриськисьёслэсь ужъёссэс эскерон; - 26-тӥ коньывуонысен 4-тӥ шуркынмонозь – вормисьёсты пусъён. Радъясьёс лыдъялозы, кӧня интыосы вуылӥз пыриськись: - нырысетӥ уровень – 25 инты; - кыкетӥ уровень – 50 инты; - куинетӥ уровень – 75 инты; - ньылетӥ уровень – 100 инты. Вормисе потоз со, кин тужгес трос интыосы вуылоз. 4-тӥ шуркынмонэ, Удмуртилэн кунлыкезлы 100 ар тырмон нуналэ, вормисьёсты сӥё-дано ужрадын дипломъёсын но кузьымъёсын пусъёзы. Квестэ пыриськонъя куронъёсын сайтын тодматскыны улоз. Шудонэ пыриськемез сярысь улосвыллэн тӧроез Александр Бречалов но вераз. Тегъёс: Туризм Удмуртия Удмуртиысьтуризм Удмуртилэнкунлыкезлы100ар 100ар | Лулчеберет но туризм |
Анжелика Тихонова корреспондент 2020-тӥ арын Алнаш ёросысь Асан (Нижнее Асаново) черкогуртын выль лулчеберет юрт пуктозы. Со сярысь Алнаш ёрослэн тӧроез Алексей Семёнов «ВКонтакте» мерлыко вотэсысь бамаз ивортӥз. 200 интылы чаклам юртэз «Культура» йӧскалык ӵектосъя пуктозы Выль юрт пуктыны кулэ шуыса вазиськонъёс черкогуртын улӥсьёслэсь трос вуылӥзы. Паймонэз ӧвӧл, уго 1964-тӥ арын пуктэм пу юрт кемалась куашкан калэ вуэмын Алексей Семёнов, Алнаш ёрослэн тӧроезЛулчеберет юртэз Сарапулысь лэсьтӥськонъя управление ӝутоз. Озьы ик Алексей Семёновлэн верамезъя, 2020-тӥ арын Алнаш ёросысь Ӟуння, Вуж Утчан, Удмурт Гондыр, Варали гуртъёсын фельдшер-акушер пунктъёс пуктыны чакламын. Тегъёс: Лулчеберет Удмуртия Алнаш лэсьтськон 100ар | Лэсьтӥськон |
Анжелика Тихонова корреспондент Ижкарын Калык творчествоя элькун юртэз тупатъяны кутскизы. Ужъёсты нуыны элькун коньдэтысь 3 миллион манет висъязы. Со сярысь Удмуртиысь лулчеберетъя министр Владимир Соловьёв «ВКонтакте» мерлыко вотэсысь бамаз ивортӥз. Висъям коньдонэз фойеысь но пырон дорысь вӧлдэтэз выльдыны, коридорез чебер карыны но кыкетӥ этажысь ӧсъёсты воштыны кутозы. Ужъёсты 2021-тӥ арын толсуре йылпумъяны чаклало. Тупатъян ужъёс вакытэ ужъюрт дышем радлыкезъя ик ужа, творчествоя коллективъёс ужрадъёслы дасяськонзэ азьланьто. Нялтас вераса, туэ Калык творчествоя элькун юрт 85 ар тырмонзэ пусъе. Соин ик тупатъян ужъёс улосвылысь лулчеберет удысысь огезлы валтӥсь ужъюртлы бадӟым кузьым луозы. Та дыре Калык творчествоя элькун юртын ужасьёс лулчеберет ужъюртъёслэсь, кибашлыослэн юртъёссылэсь но элькунысь искусствоосъя нылпи школаослэсь ужзэс чакласа возё. Озьы ик Удмуртиын улӥсь калыкъёслэсь лулчеберетсэс эскеро но утё, лулчеберет удысын ужасьёс понна квалификацизэс будэтонъя курсъёс радъяло, фестивальёс ортчытъянэз но ӵектосъёсын ужанэз азинто, самодеятельной коллективъёс понна аттестаци ортчытъяло. Тодэ вайытом, кемалась ик ӧвӧл, Алнаш ёросысь Туймыйылысь лулчеберет юртэз тупатъязы. Тегъёс: Лулчеберет Ижкар Удмуртия тупатъянужъёс лэсьтськон | Лэсьтӥськон |
Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова Ижкарын семьяослы нырысетӥ МФЦ усьтӥзы. Сое секыт улон югдуре сюрем нылпиослы юрттонъя фондлэн грантэзлы луыса кылдытӥзы. Со сярысь элькун тӧролэн но кивалтэтлэн пресс-службаез ивортӥз. Юрт тазалыксыя сюбегатэм быгатонлыкъёсын адямиос понна «Доступная среда» программая пандусъёс лэсьтӥзы, ӧс кусыпъёсты паськыт каризы. « Татын семьяослы "одӥг укно пыр" амалъя котыр ласянь юрттэт сётозы. Ужпумъёсты сэрттон-пертчон кема кытӥське ке, пумозяз чакласа мынозы. Центре нылпиосын, секыт улон учыре сюрем, егит семьяос, нимысьтыз ожгар ужрадэ пыриськисьёслэн ӵыжы-выжыоссы вазиськыны быгатозы » Татьяна Чуракова, Удмуртиысь кивалтэтлэн тӧроезлэн воштӥсез Ужъюртысь ӧнерчиос нылпи садэ гожтӥськыны, нылпиен пукем бере ужаны интыяськыны, юридик но психологи юрттэт басьтыны гожтӥськыны юрттозы. Анай-атайёс ужкагазъёсын вырыку, пиналъёсын нылпи висъетын дышетӥсь ужалоз. Отын ик ик логопед доры ветлыны луэ. Кин пӧртэм мугъёсъя центре вуыны уг быгаты, соос доры мерлыко ужасьёслэсь, психологъёслэсь но юристъёслэсь мобильной бригада поталоз. Кулэяськисьёслы прокатъя пункт радъялозы. Отысь, кылсярысь, коляскаосты но нылпи валесъёсты огдырлы басьтыны луоз. « Таӵе МФЦ элькунын одӥг гинэ уз луы. Вуоно арын инвожое Глазкарын Калыклы мерлыко юрттэт сётонъя элькун центрлэн филиалаз усьтомы » Ольга Лубнина, Удмуртиысь мерлыко политикая но ужъя министр Семьяослы МФЦ-лэн ужан радлыкез: Вордӥськон – покчиарня: 8:00 – 17:00; Удмуртарня: 8:00 – 16:00; Нуназеяны вис: 12:00 – 12:48. Тодэ вайытом, 2024-тӥ ар Удмуртиын но Россиын Семьялэн арез луоз. Тегъёс: Мерлык семья юрттэт МФЦ Ижкар Удмуртия | Мерлык |
Майя Бывальцева Удмуртиын коронавирус инфекциен нюръяськон ужрадъсъя азьвыл кутэм пумкылъянъёсты тупатонъёс пыртӥзы. Со сярысь элькунлэн тӧроез Александр Бречалов «ВКонтакте» мерлыко вотэсысь бамаз ивортӥз. Роспотребнадзорлэн Удмурт Элькунъя управлениез косэмъя соосты улосвылын ӵуказеысен кужмоятыны кулэ ни. Но ми туж умой валаськом, ужан чакланъёсты тупатъян понна дыр кулэ шуыса, соин ик ми ватсаса ужрадъёсты вордӥськонысен пыӵатыны пумкылъян кутӥм Александр Бречалов, Удмуртилэн тӧроез1-7 шуркынмонэ рестроанъёс, кафеос, сиськонниос но калыкез сюдӥсь мукет предприятиос сиёнэз поттон вылысь гинэ дасяло, озьы ик адямиослы доразы нуон понна. Оген вузкарон (розница) объектъёс (аптекаос но аптека пунктъёс, сиён-юонэн но нуналмысь кулэ мукет вузъёсын вузкарись магазинъёс сяна) ужзэс огдырлы дугдыто. Трос калыкен лулчеберт, адӟытон, югдытӥсь ужрадъёсты ортчытъян огдырлы дугдытӥське. Озьы ик шулдыръяськон, реклама ужрадъёсты радъясь огазеяськонъёс, нылпиослы шудон висъетъёс, шулдыръяськон центръёс, мунчоос, саунаос огдырлы ворсасько. Пинь эмъясьёс юн висёнэн вазиськисьёслы гинэ юрттозы. Школаын дышетскисьёс 30-тӥ коньывуонысен 7-тӥ шуркынмонозь каникулъёсын луозы. 8-тӥ шуркынмонысен дышем сямен ужзэс азьланьтозы. Роспотребнадзорлэн сётэтъёсызъя школаосын эпидемиологи югдур дышетонэз очной амалэн, алон ужрадъёсты быдэсъяса, азьланьтыны луонлык сётэ. Ми школаосын висисьёслэсь лыдзэс чакласа возиськом, югдурез арнялы быдэ эскером Александр Бречалов, Удмуртилэн тӧроез Тегъёс: Мерлык Ижкар Удмуртия коронавирус АлександрБречалов сюбегатонъёс | Мерлык |
Туспуктэм: vk.com (Ольга Никифорова) Наталия Сильвестрова 10-тӥ оштолэзе Глазкарысь дышетӥсьёсты дасясь кун институтын калыккылосъя (фольклор) «Зарни тӧл» фестиваль ортчиз. Ужрад «Весна ГГПИ – 2023» фестиваль улсын радъяськиз. Со сярысь ивортодэтъя «Удмуртия» агентстволэн корреспондентэзлы институтысь кунсьӧр кылъёсъя но удмурт кылосбуръя кафедраысь доцент, студентъёслэн «Пужмер» калыккылос коллективзылэн кивалтӥсез Ольга Никифорова вераз. Туэ «Зарни тӧл» фестиваль 14-тӥзэ ортчиз. Студентъёс трос пӧртэм калыкъёслэн сям-йылолъёсынызы тодматӥзы: удмурт, ӟуч, узбек, туркмен, таджик но мукет. Удмуртъёслэн сям-йылолъёсынызы студентъёслэн «Пужмер» калыккылос коллективзы тодматӥз. Соос нуны вордскемен герӟаськем йылолъёсты дасязы. « Возьматэммы потӥз, кызьы нылпиоссэс утьыны тыршо вал удмуртъёс. <…> Та выллем обрядъёсты калык вунэтылэмын ни » Ольга Никифорова, «Пужмер» калыккылос коллективлэн кивалтӥсез Коллективенызы сям-йылолъёсын быдэс циклъёс лэсьтыны тыршо шуыса пусйиз Ольга Никифорова, кылсяырсь, улонысь куинь сюанъёслы сӥзем, дырпусэн герӟаськем сямъёс. Студентъёс калыккылос бичаны практикаосы пӧтало. Отын люкам тунсыко материалъёсты ужазы куто. « Ми со материалъёсты кутӥськомы та обрядъёсамы, куд-ог кырӟанъёссэс но пересьёслэсь. <…> Одӥгез студентмылэсь люкам материалысьтыз пересь кышномуртлэсь кырӟанзэ но кутӥм. Лыдӟиськиськомы, эскериськомы, вераськиськомы, озьы ик материал люкаське » Ольга Никифорова, «Пужмер» калыккылос коллективлэн кивалтӥсез Ольга Никифророва студентъёслэсь сцена вылын асьсэды арысь аре сэзьгес, рос-просгес воземзэс пусйиз. Студентъёс сяна, возьматонэ Глазкарысь 17 номеро школаысь удмурт классъёсысь дышетскисьёс но пыриськизы. Пиналъёс асьсэды ик, нылпиосты, шудо.Озьы эшшо но зэмос адӟиське, вера Ольга Никифорова. Школаын дышетскисьёс ужрадэ куинетӥзэ пырисько ни. Озьы ик «пужмеръёсын»алэнысь ужрадъёсы но потало. « Сюлэмез соос гань-гань каро. Нина Александровна, директор, ноку но пумит уг луы. Светлана Николаевна Ворончихина, дышетӥсьсы, соосын ужа сыӵе мыло-кыдо. Соосты адӟыса, мынам студентъёсы, вуоно дышетӥсьёс, валало, кызьы нылпиосты яратыса ужаны кулэ шуыса. Ваньмыз со ог-огеныз герӟаськемын » Ольга Никифорова, «Пужмер» калыккылос коллективлэн кивалтӥсез Нялтас вераса, «Пужмер» сям-йылолъёсын ӵектосъёсыныз «Потомки великих мастеров» огъяросси фестиваль-вожвылъяськонэ пыриськылэ. Туэ но соос отчы куриськонзэс келяны малпало. Тодэ вайытом, удмурт нылаш Башкириысь «Мисс Содружество — 2023» вожвылъяськонлэн финалаз потӥз. Тегъёс: фольклор йӧскалыклулчеберет фестиваль ГГПИ Глазкар Удмуртия | Лулчеберет но туризм |
Анжелика Тихонова корреспондент Удмуртиысь Можга ёросысь Пычас черкогуртысь лыдӟетъюртын чиньыосын шӧдон книгаос лэсьтонъя «Я через книгу вижу мир» ӵектос йылпумъяськиз. Со улсын пиналъёс кык книга пӧрмытӥзы. Со сярысь ивортодэтъя «Удмуртия» агентстволэн корреспондентэзлы Пычасысь лыдӟетъюртэн кивалтӥсь Оксана Мокрушина вераз. Пычас школаысь куинетӥ классысь пиналъёс лыдъяськыны дышетӥсь «Весёлый счёт» но сюрес вылын мынон-ветлон куронъёсын тодматӥсь «Азбука ПДД» книгаос лэсьтӥзы. Соосты кылдытон бордын Оксана Мокрушинаен ӵош 2020-тӥ ар ӵоже ужазы. Солэн верамезъя, пиналъёслы ужзы туж яраз. Мон вандылӥ, соос вуризы. Соослы туж кельшиз. Табере ужмес азьланьтэммес возьмало. Соин вуоно арын выжыкылъёс лэсьтыны малпаськом. <…> Нырысь ик капчиоссэ, кылсярысь, «Теремок», «Репка» Оксана Мокрушина, Пычасысь лыдӟетъюртэн кивалтӥсьКивалтӥсьлэн кылъёсызъя, нырысь-валысь книгаосты ляб адӟись но адӟисьтэм пиналъёс понна шуыса лэсьтыны кутскизы вал, но соос шуген дышетскись пиналъёслы но тупалозы, чиньыоссэс ужатыны юрттозы. Киын кутылон книгаос 7 фото Тодэ вайытом, Дэбесын Удмуртилэн картаезлэсь пазл лэсьтӥзы. Тегъёс: Дышетон Можга Удмуртия пиналъёс книгаос лыдетъюрт | Дышетон но тодос |
vk.com (Глазовский районный историко-краеведческий музей) Анжелика Тихонова корреспондент Глаз ёросын Пӧжы (Золотарёво) гуртысь шаертодонъя «Истоки» музейын нырысьсэ пиналъёслы шаертодонъя шудон ортчытӥзы. Отчы ёросысь Куреггуртысь, Дондыкарысь, Октябрьскойысь но Адамысь 7-8 классъёсын дышетскисьёс пыриськизы. Со сярысь ивортодэтъя «Удмуртия» агентстволэн корреспондентэзлы музейлэн кивалтӥсез Антонида Бёрдова вераз. « Мынам кемалась сыӵе малпанэ вал ини, малы ке шуоно музеймы сыӵе узыр экспонатъёсъя, сомында выставочной залмы. "Адями но инкуазь", кытын мадиськемын маин вырылӥзы асьме песянай-песятайёсмы - со чорыган, пӧйшуран, колода умортоен муш вордон, музъемен ужан, етӥн будэтон. <…> Собере вань милям "Удмуртъёслэн улонзы но котырзы" залмы. Ми татын улӥськом бере – уйпал удмуртъёслэн. Чеберлыко киуж, вашкала удмурт киужъёс улӟо, ньӧрлэсь керттӥськонэн, кызьпу туен, писпу выжыослэсь керттӥськонэн выриськом. <…> Сыӵе узыр интыын, малпасько, одно ик ортчытоно со шудонэз » Антонида Бёрдова, Шаертодонъя «Истоки» музейлэн кивалтӥсез Музейын ужасьёс пиналъёслы тунсыко юанъёс, кроссвордъёс, ребусъёс, музей азбука малпазы. Со сяна, Удмурт кун университетын дышетскисьёсын «Своя игра» шудонъя кылдытэм «Монисто для Италмас» шудонэз пыртӥзы. Но нырысь ик музеетӥ экскурсия ортчытӥзы. Сое «Юный экскурсовод» кружоке ветлӥсь Пӧжы школаын 4-тӥ классын дышетскисьёс нуизы. Нимысьтыз саклык шудонэ пыртэм юанъёслы валэктонъёслы висъязы. Шудонлэн нырысетӥ люкетаз пиналъёслы Удмуртиысь тужгес бадӟым шур, тужгес ӝужытэз гурезь, кин «Чагыр, чагыр, дыдыке» кырӟанлэн авторез но мукет юанъёс сётъязы. « Берпуметӥ юанэ вал, кин Вань удмуртъёслэн "Удмурт Кенеш" ассоциацизылэн тӧроез луэ шуыса. Нокин но уг тоды. Но мон верай, кин со Татьяна Витальевна Ишматова, сыӵе мер огазеяськон вань шуыса, милям но Глазкарын солэн ёзэтэз вань, отын но кивалтӥсез вань шуыса, мар отын каро » Антонида Бёрдова, Шаертодонъя «Истоки» музейлэн кивалтӥсез Антонида Бёрдовалэн верамезъя, шудонлэн нырысетӥ ньыль люкетэзлы йылпумъянъёсъя нырысетӥ интыын Куреггуртысь пиналъёс вал. Но «Монисто для Италмас» шудон бере югдур воштӥськиз. « Со туж тунсыко шудон. Дауркылысен кутске. Собере пиналъёс Италмаслы монисто бичало. Кулэ баллъёс люканы. Кылсярысь, тема "Мифология" – юанъёс 200, 400, 600, 800 балл сыло. Кыӵе дунлы юан бырйиськод. Со туж тунсыко вал. Куреггуртысь школа вань люкетъёсъя азьпалан вал, <…> нош Дондыкар школа кыле вал, но со берпуметӥ конкурсын соос вылӥ баллъёс басьтылӥзы. Трос балл люканы мылкыдзылы луыса, эшшо ик юанъёслы шонер валэктонъёс сётэмзылы луыса, соос вормисе потӥзы » Антонида Бёрдова, Шаертодонъя «Истоки» музейлэн кивалтӥсез Озьы нырысетӥ инты Дондыкарысь пиналъёс басьтӥзы, кыкетӥ куреггуртъёс луизы, куинетӥ – Октябрьскойысь пиналъёс, нош ньылетӥ – Адамысь. Ваньзэсты ик пыриськисьёсты дипломъёсын но кузьымъёсын пусйизы. « Мынам малпанэ трос тодон-валанзэс возьматон понна ӧй вал. Музеямы лыктыса, тодон-валан мед басьтозы шуыса. Сыӵе ужпуме вал. Малы ке шуоно экскурсия ортчытыку адями, оло, кылзэ, оло, уг. Нош татын экскурсия ортчытӥм, кин ӟеч кылзӥськиз, ответ но сётӥз. Нош кин ке сотэк но тодэ но вал, дыр » Антонида Бёрдова, Шаертодонъя «Истоки» музейлэн кивалтӥсез Пиналъёс но, дышетӥсьёс но ужрад туж кельшиз, тунсыко ортчиз шуыса пусйизы но ужзэс азьланьтыны сӥзизы. Тодэ вайытом, 2021-тӥ арын Пӧжы гуртысь шаертодонъя «Истоки» музейлэн инъетаз уйпал удмуртъёслэн сям-йылолъёссыя музей усьтӥзы. Тегъёс: Удмуртия Глазёрос Музей пиналъёс шаертодон | Дышетон но тодос |
Майя Бывальцева Удмуртиын толйись юос улэ висъям музъемъёслэн быдӟалазы, 2019-тӥ арен ӵошатыса, 10 сюрс 300 гектарлы йылӥз. Со сярысь элькунысь гурт возёсъя но сиён-юонъя министерстволэн пресс-службаез ивортӥз. 2020-тӥ арын гурт возёсъёс толйись юосты 60 сюрс 400 гектар вылэ кизизы. Со чакламлэсь 2 процентлы тросгес Чакламлэсь 30 процентлы ятыр кизизы Яр ёросын, Дэбес ёросын – 15 процентлы, Алнаш ёросын – 12 процентлы, Ува но Шаркан ёросъёсын – 11 процентлы. Оглом элькунысь 25 ёросъёс пӧлысь 15-ез чакламлэсь вылтӥ кизизы. Азьвыл аръёсы сямен ик, возёсъёс толйись ӟегез тросгес кизизы. Та дыре гуртоос валэс ю кидысъёсты дасяло. Тегъёс: Ижкар Удмуртия гуртвозёс музъемъёс кизён сӥзьыл | Гурт возёс |
Майя Бывальцева 29-тӥ куартолэзе Удмуртиын куазь шуныт но кӧс луоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Вирнуналэ улосвылын пильмаськылоз, уз зоры. Тӧл уйпал но шундыпуксён вискысь секундскын 3-8 метре пельтоз. Нуназе элькунъя +20…+25 градус возиськоз. Омыр зӥбет луло узвесь юбоя 751 миллиметр луоз, омырлэн мускытлыкез – 64 процент. Тодэ вайытом, улосвыл Гидрометцентр ивортэмъя, шуныт куазь арня пумозь возиськоз. Тегъёс: МЧС Удмуртия куазь | Инкуазь |
Анжелика Тихонова корреспондент 20-тӥ южтолэзе Удмуртиын 6 градусозь шуныт луоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Вирнуналэ улосвылын пильмаськылоз, нуназе уйпал но шор ёросъёсын ӧжыт зороз но кот лымы усёз. Тӧл лымшор но шундыпуксён вискысь уйин секундскын 1-6 метре пельтоз, нуназе секундскын 5-10 метре. Уйин -3…-8 градус луоз, нуназе - +1…+6 градус. Уйин но ӵукна сюресъёс вылын йӧвалег. Омыр зӥбет луло узвесь юбоя 752 миллиметр, омырлэн мускытлыкез – 74 процент. Тегъёс: Ижкар МЧС Удмуртия инкуазь тулыс | Инкуазь |
Туспуктэм: Руслан Нуриахметов Майя Бывальцева 2-тӥ куарусёнэ Удмуртиын пильмаськылоз, уйпал, уйпал но шундыпуксён палась ёросъёсын зорыны кулэ ӧвӧл, шор ёросъёсын дырын-дырын ӧжыт зороз, лымшор, лымшор но шундыӝужан палась ёросъёсын кема зороз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл шундыпуксён палась, лымшор но шундыпуксён вискысь секундскын уйин 4-9, нуназе 8-13 метре пельтоз. Шуак кезьытскоз. Элькунъя уйин +8…+13, нуназе +16…+21 градус возиськоз. Омыр зӥбет луло узвесь юбоя 741 миллиметр луоз, омырлэн мускытлылкез – 69 процент. Тегъёс: Удмуртия куазь зор | Инкуазь |
Наталья Тетерина Удмуртиысь дизайнеръёс Йӧскалык дӥсьлэн вылӥ модаезъя «Этно-Эрато 2018» еврази вожвылъяськонэ пыриськыны быгато. Москваын 15-16 толсуре радъяськоно конкурсэ куриськонъёсты кутон сярысь Москваысь йӧслыкъёслэн юртсылэн пресс-службаез ивортэ. Кызьы шуэмын ивортонын, вожвылъяськон тямыс номинациосъя мыноз: «Устоез славян костюм»; «Кавказ калыкъёслэн устоез костюмзы»; «Устоез шундыӝужан костюм»; «Финн-угор калыкъёслэн устоез костюмзы»; «Уйпалась, Сибирьысь, Дальний Востокысь калыкъёслэн устоез костюмзы»; «Туала костюмын этнической мотивъёс»; «Ретро этнической костюм»; «Устоез сценической калык костюм». Котькуд номинациын вормись «Этно-Эрато» вожвылъяськонлэн валтӥсь кузьыменыз пусъемын луоз. Озьы ик нимысьтыз кузьымъёс «Профессионализм понна», «Оскон сётӥсь кутюрье» но «Калык традициосты утён понна» чакламын. Куриськонъёсты 25-тӥ шуркынмонозь etno-erato.mdn@mail.ru электрон адресъя куто. Тодэ вайытом, кылем арын «Этно-Эрато» конкурсын Удмуртиысь Якшур-Бӧдья черкогуртысь этнофутуризмъя «Тӧдьы юсь» калык огазеяськонлэн «Чильдэт» коллекциез «Туала костюмын этнической мотивъёс» номинациын вормиз. Тегъёс: Лулчеберет Москва Удмуртия удмуртъёс финн-угоркалыкъёс йӧслыкъёс дизайн | Лулчеберет но туризм |
Майя Бывальцева 19-тӥ тулыспалэ Удмуртиын кема дыр ӵоже лымsялоз шуыса чаклало. Со сярысь ивортэ Россиысь МЧС-лэн элькунъя валтӥсь управлениезлэн пресс-службаез. Вордӥськонэ улосвылын пилемо улоз, тӧл уйпалась секундскын 6-11 метре пельтоз. Нуназе элькунъя -1…-6 градус возиськоз. Сюресъёс вылын лымы пуктосъёс, ӧжыт йӧвалег луоз. Омы зӥбет луло узвесь юбоя 724 миллиметр луоз, омырлэн мускытлыкез – 90 процент. Тегъёс: МЧС Удмуртия куазь | Инкуазь |
Майя Бывальцева Мускоын улӥсьёсты удмурт но пор калыкен, соослэн кырӟанъёсынызы тодматон ӝыт ортчоз вуоно арнянуналэ, 3-тӥ толсуре. Ивортодэтъя «Удмуртия» агентстволы со сярысь вераз Олеся Дыдыкай. Кинъёс со удмуртъёс но поръёс, кытын соос уло но мар сярысь малпасько, мар соосты огазея? Мускоын улӥсьёс та юанъёслы валэктон шедьтыны быгатозы Сарапулын вордскем но али кунлэн шоркараз улӥсь Дмитрий Глуховлэн «Арнянунал. Ӝыт» ӵектосэз улсын. Нош юрттозы солы тодмо удмурт но пор кырӟасьёс Олеся Дыдыкай но Йорга Каче. «Вераськомы, кин кызьы вуиз Муское, кытын ужа, мар сыӵезэ лэсьтэ удмуртлыкез азинтон понна», — ивортӥз Олеся Дыдыкай. Пумиськонлэн кутсконэз 18 часын таӵе интыпусъя: Лубянский проезд, 19-тӥ юрт, 1 номеро пуктӥськем, метро «Китай-Город». Пыронэз эркын. Тегъёс: Лулчеберет Москва удмуртъёс поръёс | Лулчеберет но туризм |
Туспуктэм: Татьяна Пунгина Майя Бывальцева Удмуртиын «Кышкыттэм ӟечлыко сюресъёс» йӧскалык ӵектосъя сюресъёсты тупатъян понна кулэ материалъёсты дасяны кутскизы. 2023-тӥ арын элькунын ӵектосъя куать предприятиос ужалозы, одӥгез соос пӧлысь Башкириысь. Со сярысь улосвыл тӧролэн но кивалтэтлэн пресс-службазы ивортӥз. « Туннэ нуналлы ваньзы валтӥсь лэсьтӥськон материалъёсты дасяны кутскизы ни, угось кӧнязэ ке палэнысь ваёно. Векчи изэз ми Уралысь вайиськом, битумъёсты – бускель элькунъёсысь. Асьме материалъёс – луонен кӧльыен сурет, со нырысь ик сюреслэсь инъетсэ лэсьтыны мынэ » Алексей Горбачёв, Удмуртиысь транспортъя но сюрес возёсъя министр Вань материалъёсты предприятиослэн лабораториосазы ГОСТ-лэн куронъёсызлы тупамзэс эскеро. 2022-тӥ арын Удмуртия выль ГОСТ-ёсъя лэсьтэм асфальтобетон суретъёс вылэ выжиз. 2023-тӥ арын уж азьланьтӥськоз. Тодэ вайытом, таяз арын Удмуртиын «Кышкыттэм ӟечлыко сюресъёс» йӧскалык ӵектосъя 118 иськем сюресъёсты тупатъялозы, лыдметын 80 объектъёс. Тегъёс: сюресъёс тупатъянужъёс Удмуртия АлексейГорбачёв | Авто |
Анжелика Тихонова корреспондент Лэсьтӥськисьёс Якшур-Бодьяын спортъя XXIII тол элькун гурт шудонъёслы объектъёс бордын ужъёссэс йылпумъяло. Ёрос центрын куас базаез тупато но тентэн кыскем хоккей шудон коробка лэсьто. 24-тӥ толшоре объектэз эскериз но со дыраз дась луоз адиз элькунлэн тӧроез Александр Соловьёв, ивортэ «Удмуртия» агентстволэн корреспондентэз. Улосвыл кивалтӥсь лэсьтӥськисьёс ужзэс дыраз вуттозы но сметаен пусъем коньдон, 52–55 миллион манет, тырмоз шуыса осконзэ вераз. Азьланяз элькун тӧрлыкъёс дӥсез воштон интыосысь йӧ вылэ шуныт азетӥ потонэз лэсьтон но йӧэз салкым вакытэ уже кутонэз кык толэзьлы кузятыны луонлык сётӥсь арбериос пуктон сярысь ужпумез сэрттозы-пертчозы. Ӵектослэн аспӧртэмлыкъёсыз сярысь журналистъёслы вераз Удмуртиысь физкультурая, спортъя но егитъёслэн политиказыя министр Игорь Краснов. «Спортъя XXIII тол гурт шудонъёс — Удмуртилэн ӟеч сямыз, кудӥз азинскоз татын, Якшур-Бодьяын. Со выль ӵектос ӧвӧл, со азьвылзэ куас базаез выльдон. Отын хоккеистъёслы дӥсьсэ воштон интыос кылдӥзы, кылдоз тентэн кыскем йӧ, кудӥз инновационной луэ. Куасэн бызьылонъя югдытэм сюрес гужем стадионысь потоз, ёрослэсь спортъя огъя кластерзэ пусйыса», — валэктӥз со. Тодэ вайытом, элькунамы сяме пыремъя ини арысь аре тол но гужем гурт шудонъёс радъясько. 2017-тӥ арын соос Якшур-Бодьяын но Сюмсиын ортчозы. 2018-тӥ арын тол шудонъёс Пичи Пургаын радъяськозы. Тегъёс: Спорт Ижкар ИгорьКраснов Якшур-Бодья Удмуртия гуртшудонъёс АлександрСоловьёв Мерлык | Спорт |
Майя Бывальцева 2016-тӥ арын Ижкарысь Короленко нимо театрлэсь азьвыл юртэзлэсь вылзэ тупатъялозы но укнооссэ воштозы. Журналистъёслы со сярысь ивортӥз Удмуртилэн тӧроез Александр Соловьёв. Кивалтӥсьлэн верамезъя, со юртэз тупатъянлэн нырысетӥ люкетэз. «Туэ ми вылзэ тупатъяломы, укнооссэ, котырысьтыз инъетсэ воштомы, юрт чебер мед адскоз», — вераз улосвыл тӧро. Али уг верало на, ку йылпумъяськозы тупатъян ужъёс. Валтӥсез сюлмаськон — коньдон. Нырысь-валысь чотанъёсъя, федерал коньдэтысь яке инвесторлэсь юрттэт басьтытэк, выльдон 2–3 ар кыстӥськыны быгатоз. Толэ вайытом, 28-тӥ толшоре Удмуртиысь кивалтэт драмая театрлэсь юртсэ но со улысь музъемез асъетаз кутӥз. Азьланяз со фольклор кырӟанъя но эктонъя «Айкай» кун театрлы выжоз. Тегъёс: Лулчеберет Ижкар Театр Удмуртия АлександрСоловьёв тупатъянужъёс | Лулчеберет но туризм |
Майя Бывальцева 26-тӥ шуркынмонэ Удмуртиысь литератураез эскерисьёс, гожъясьёс, тодосчиос туала удмурт литературалэн шедьтонъёсыз но ыштонъёсыз сярысь вераськыны люкаськылӥзы. Удмурт кыллэн нуналэз азьын пумиськонэз «Кенеш» журнал радъяз. Кенешонэз нуись кылбурчи, литератураез эскерись, кылосбур тодосъя кандидат Виктор Шибанов нырысь ик юан пуктӥз: кыӵе вакытысь литератураез туалаен лыдъяны луоно. Кин ке кылем даурлэсь кыкетӥ ӝынызэ но туала шуэ. Соин ик тодосчи берло 10-20 аръёсы гожтэм литератураез возьматон понна «туннала» кылэз кутыны ӵектӥз. Туннала удмурт литератураысь жанръёслы дунъет сётыса, Виктор Шибанов пусйиз, со солэн адӟонэз шуыса, кин ке, оло, соин соглаш уз кариськы. Тодосчилэн верамезъя, берло аръёсы прозалэн тужгес но яркыт тодметэз – со роман жанрлэн кыкетӥ планэ кылемез, сое кузьмадёс (повесть) палдуртэ. Со дыре ик та воштӥськонэз ыштонэн лыдъяны быдэсак уг луы. Но текстъёс вакчигес луэмен валче соослэн «секталазы» уг кулэсмы, оло, кужмоя но Виктор Шибанов, кылбурчи, литератураез эскерисьОзьы ик солэн верамезъя, кузьмадёс жанръя удмурт эпической поэма азинскиз. Вашкала эпос лулчеберетмылы кыӵе ке но выль шокчон сётӥз. Удмурт литератураез эшшо но удмуртогес кариз. Со инъет сётӥз этнофутуризмлы Виктор Шибанов, кылбурчи, литератураез эскерисьУдмурт эпослэн чебер пушъемез удмурт фэнтезилы умой кужым сётӥз, лыдъя Виктор Шибанов. Литератураез мукет эскерисьёс со гожтосъёсты авторен гожтэм выжыкыл нимало. Нош тодэ ваён (мемуар) жанр, кылбурчилэн чакламезъя, лябӟиз. Виктор Шибановлэн кылъёсызъя, али бадӟымесь луонлыкъёс кылдӥзы прозалэн покчи жанръёсаз. Та ӧрын ужась кызьлэсь ятыр нимъёсты вераны быгатӥськомы, но сётоз-а со лыдпус ӟечлык, сюлмаське тодосчи. Нош туннала кылбуретлэн ӵуказе нуналэз понна кышкыт ӧвӧл, пусйиз со. Туннэ кылбурчиос олокыӵе но ӧръёсын ужаны быгато, со пӧлын япон кабъёс, рэп-поэзия, кылбур-кырӟан. Литератураез эскерись, педагогика тодосъя кандидат Любовь Фёдорова 21-тӥ даурысь литературалэн воштӥськонъёсыз сярысь вераз. Нырысь ик со пусйиз, литература улонэ воргоронъёсын артэ нылкышноос туж мыло-кыдо пыро шуыса, «соослэн асьсэлэн интызы, асьсэлэн пытьызы». Мукетыз, мар солы тунсыко потэ, гожъяськисьёслэн трос кылъёсты тодэмзы. Тодо удмуртсэ, тодо ӟучсэ, со вӧзы тодо на финн-угор кылъёсты но тодо англи но немец кылъёсты. Кыл тодӥськом бере, со культураен но англи, венгер, финн, мукет литератураосын но матысьгес тодматскиськомы. <…> Соин валчеяса, литература воштӥське. <…> Мон шуысал, егитъёслэн воштӥське дунне шӧдонзы но, гожъяськон амалзы но, образной системазы но Любовь Фёдорова, литератураез эскерисьСолэн верамезъя, удмурт литература нырысь гурт азбарысь потӥз, нош али удмурт азбарысь но потыны турттэ но «удмурт мертэтэн дунъяны турттэ мукет культураосты но литератураосты». Сое адӟыны луэ Сергей Матвеевлэн, Анастасия Шумиловалэн, Алексей Арзамзовлэн книгаоссыя. Со ик вань глобализационной процессъёс. Ӧм ке пыриське со ӧре, асьмеос нокинлы тунсыко ум луэ. Сое валан, мыным потэ, егитъёслэн вань. Ӵем дыръя действие ортче не удмурт азбарын уже, а кытын ке Ниццаын, Парижын, кытын ке Венгер городын но мукет. Инты гинэ уг воштӥськы, воштӥське геройёслэн огъя характерзы, конфликтлэн пуштросэз воштӥське Любовь Фёдорова, литератураез эскерисьЛюбовь Фёдорова нимысьтыз саклык висъяз детектив жанрлы. Малы со удмурт литератураын ӧвӧл, кулэ-а со лыдӟисьлы яке книга ӝажыосты мукет гожъясьёслэн та ӧрын гожъямъёссы тырмыто? Тросэз, кин эскере детективъёсты, соос шуо: со нырысь ик азинскемын со калыкъёслэн, со странаосын, кытын ке вань туж узыр улӥсь адямиос - сое можно лушканы, сое можно люкыны, со понна можно виыны. Соин самой матысез йырам лыктэ англи детектив, малы ке шуоно Англиын кадь со вакытэ, шуом, 20-тӥ даурлэн кутсконаз, узыр адямиос ӧвӧл, дыр. Ӵем дыръя литературалы инъет луэ ачиз улон. Удмуртлэн немае люкыны ке, шуомы, немае лушканы бадӟым масштабъёсын, соин, лэся, детективлы улон материал уг сёты Любовь Фёдорова, литератураез эскерисьСолэн верамезъя, детективъёслэсь куронъёссэс быдэстыны тыршо Елена Миннигараева но Римма Игнатьева. Но «нылкышноос тросгес саклык висъяло геройёслэсь лулпушсэс валанлы, нош луыны кулэ действие». Елена Миннигараевалэн кылъёсызъя, со удмуртъёслэн менталитетэнызы, гань-гань улон сямынызы герӟаськемын, дыр. Озьы ик Любовь Федорова туннала гожъяськисьёслэн кылзы пумысен малпанъёссэ шараяз. Солэн верамезъя, мерлыко вотэсъёсын вакчиятыса, янгышъёсын гожъяськон амал чеберлыко литературае но потыны кутскиз. Мыным бӧрдымон обидно вал, куке мон нырысьсэ лыдӟи но вал жюриын Миннацын ортчись конкурсын. Отын вал пиналъёслы сӥзем литература. <…> Кылрад но кыллэсь чылкытлыксэ утён сярысь малпаськемысь дугдӥськомы Любовь Фёдорова, литератураез эскерись«Кенеш» журналлэн валтӥсь редакторез Ольга Бородина но Виктор Шибанов та ласянь гожъясьёслы дурбасьтӥзы. Соослэн верамзыя, журналэн ортчытӥськись вожвылъяськонэ вуэм ужъёсъя валаны луэ, авторъёслэн текстъёсазы янгышъёс ӧжытгес луизы. Виктор Шибанов пусйиз, таӵе пумиськонъёсты арлы быдэ одӥг пол ке но ортчытъяны одно ик кулэ. Со литератураысь воштӥськонъёсты адӟыны-валаны луонлык, ужаны мылкыд сётэ. Со сяна, котькуд ӧръя нимаз кенешонъёс но радъяны умой луысал шуыса вераськизы. Тегъёс: Лулчеберет Ижкар Литература Удмуртия удмуртъёс гожъясьёс 100ар | Лулчеберет но туризм |
Туспуктэм: Григорий Фомин Наталия Сильвестрова Эрга ёросын эмчиос тылобурдо гриппъя карантин сэрен ветеринарной службаын укмыс ужасьёсты, кудъёсыз биологической материал бичазы, эскеризы. Со сярысь улосвыл кивалтэтлэн тӧроезлэн воштӥсез Эльвира Пинчук телеграм-каналаз ивортӥз. Эскерем муртъёслэсь висён тодметъёсты ӧз шараялэ Тодэ вайытом, Эгра ёросын тылобурдо грипп шедьтӥзы, соин сэрез ёросысь куд-ог гуртъёсын карантин ялӥзы. Тегъёс: тылобурдогрипп эмчиос висён Тазалык Эгра Удмуртия | Тазалык |
Руслан Нуриахметов Майя Бывальцева 2022-тӥ арын элькун Масленчаез (Вӧйдырез) 6-тӥ южтолэзе Дэбес черкогуртын радъялозы. Толэз келян но тулысэз пумитан шулдыръяськон «Разгуляйся, Масленица, на Сибирском тракте» нимын ортчоз. Со сярысь Удмуртиысь йӧскалык политикая министерстволэн пресс-службаез ивортӥз. Озьы ик тодмо ни мукет элькун йӧскалык праздникъёсты ортчытон нуналъёс. 11-тӥ инвожое поръёс Камбарка ёросэ «Семык» шулдыръяськоназы люкаськозы. Удмуртъёслэн Герберзы 18-тӥ инвожое Пичи Пурга ёросын ортчоз. 25-тӥ инвожое Можгаын бигеръёс но башкиръёс «Сабантуй» праздниксэз пусъёзы. Пӧсьтолэзе армянъёс «Вардавар» шулдыръяськонзэс радъялозы. 6-тӥ гудырикошконэ Можгаын выль емышъёслы сӥзем «Выль» праздник ортчоз. Тодэ вайытом, финн-угор сиён-юонъя «Быг-быг» фестиваль туэ Быгы гуртысь Шарканэ выжылоз. Тегъёс: удмурткыл йӧскалыкполитика Удмуртия Россия | Лулчеберет но туризм |
Туспуктэм: Ольга Константинова Наталия Сильвестрова Удмуртиысь лымшор но шор ёросъёсын кӧс куазь возиське. Соин сэрен нимысьтыз тупатэм югдур юнматыны быгато. Со сярысь журналистъёслы Удмуртиысь кивалтэтлэн тӧроезлэн воштӥсез Ольга Абрамова ивортӥз. Куазь вазь шуныт луэмен туэ кизён ужъёсты но вазь кутскизы. Толалтэ лымы шобырет туж ӝуӝыт ӧй вал, соин музъем тырмымон кот ӧй вал. Со сяна, элькунысь тросаз ёросъёсын кык толэзь котыр ӧз зоры. « Со зоръёс, кудъёсыз элькунын кыдырало, урожай удалтонлы сокем уг юртто. Ми куазез сак чаклаломы, инвожолэн шорозяз адӟимы ке, музъемын мускытлык уг тырмы шуыса, ми кӧс куазь сэрен Удмуртиын нимысьтыз тупатэм югдур ялыны кичӧлтонэн потомы » Ольга Абрамова, Удмуртиысь кивалтэтлэн тӧроезлэн воштӥсез Удмуртиын нимысьтыз тупатэм югдур ялыку, аграрийёс целевой возьматэмъёсты кӧс куазь йырин быдэстымтэ дыръя коньдонэз берыктытэк быгато. Тодэ вайытом, Удмуртиын валэс юосты но тысёпуртэсо будэтосъёсъёсты кизёнэз йылпумъязы. Ватсалом, Удмуртиысь нюлэсъёсын тылпу потонлы бадӟым кышкытлык 5-тӥ инвожоозь возиськоз. Тегъёс: инкуазь гуртвозёс ОльгаАбрамова Удмуртия | Инкуазь |
Наталья Тетерина Удмуртиысь йӧскалык лыдӟетъюрт бесерман но удмурт кылбурчилэн Михаил Федотовлэн вордскем дырысеныз 60 ар тырмонлы сӥзем интернет-акци ялӥз. Со сярысь ужъюртлэн пресс-службаез ивортэ. Кызьы шуэмын ивортонын, куарусён пумозь ужрадэ котькуд мылкыд карись пыриськыны быгатэ. Акцилэн куронъёсыз: Михаил Федотовлэсь удмурт яке ӟуч кылын гожтэм кылбурзэ яке кылбур люкетсэ быръёно; быръем кылбурлэсь пуштроссэ возьматӥсь туспуктэм-натюрморт кылдытоно; Удмуртиысь йӧскалык лыдӟетъюртлэн но мерлыко вотэсбамъёсаз гожтӥськоно; кылдытэм туспуктэм-натюрмортэз асьтэлэн «ВКонтакте» яке «Instagram» мерлыко вотэсбамъёсады кылбурлэн нимыныз но #МихаилФедотов хештэген интыяно. Устозэ ужез куарусён пумын Йӧскалык лыдӟетъюртлэн группаяз куара сётон пыр быръёзы. Акцилы йылпумъянъёсты Михаил Федотовлэн вордскем нуналаз – 7-тӥ коньывуонэ – лэсьтозы. ВАТСАН Михаил Иванович Федотов (1958-1995) – Яр ёросысь Ворца гуртын вордӥськем бесерман но удмурт кылбурчи. 1981-тӥ арын Удмурт кун университетысь кылосбуръя факультетэз йылпумъяз. 1983-тӥ арын армиысь бертэмез бере «Удмуртия» книгапоттонилэн редакторез луыса ужаз. Улэп дыръяз «Тӧдьы юсьёс берто», «Берекет», «Вӧсь» бичетъёсыз потӥзы, «Вирсэр» но «Ӝуждала» бичетъёсыз улонысь кошкемез бере печатламын вал. «Берекет» бичетэз понна Флор Васильев нимо премиен пусъемын. Аслаз творчествояз Михаил Федотов бесерман калыклэсь сям-йылолъёссэ но йӧскалык дунлыкъёссэ усьтӥз. Тегъёс: Лулчеберет Ижкар Литература Удмуртия гожъясьёс бесерманъёс лыдетъюрт Йӧскалыклыдӟетъюрт | Лулчеберет но туризм |
Наталья Тетерина Ижкар лы матысь Пирог шур вамен тупатъяськись выжез 15-тӥ шуркынмонэ усьтозы. Кызьы шуизы ивортодэтъя «Удмуртия» агентстволы Федерал автомобиль сюресъёсъя «Прикамье» управлениын, 30-тӥ коньывуонэ объектэ ужась ӧри вуылӥз но куд-ог шекъёсты тупатыны косӥз. «Нырысь ик ужась, собере ужъёсты кутӥсь ӧри. Вань тырмымтэос тупатӥсько, кык арня котыр. Берпуметӥ нунал пуктӥзы – 15-тӥ шуркынмон», — шуиз «Прикамье» управлениысь ӧнерчи. Выжлэсь балкаоссэ юнматыны, ярдурысь пыкъетъёсты тупатыны, гидроизоляция лэсьтыны но асфальтобетон шобретсэ воштыны кулэ вал. Озьы ик пыдын ветлон люкетсэ паськытатыны, кенертонэз но тубат кутӥськонъёсты воштыны чакламын. Пусъём, тупатъян ужъёс дыръя выж вамен одӥг чуретӥ гинэ ветлон радъямын но светофор пуктэмын вал. Тодэ вайытом, Удмуртиысь федерал сюресъёсын 2018-тӥ арын ваньзэ укмыс выжъёсты выльдыны чакламын. Федерал коньдэт та ужпумъёслы 322 миллион манет висъяз. Тегъёс: Авто Ижкар Удмуртия сюресъёс | Авто |
Удмуртиысь тазалыкез утёнъя министерстволэн пресс-службаез Анжелика Тихонова корреспондент Удмуртие быдэ вуымтэослы коронавирус инфекцилэсь «Гам-Ковид-Вак-М» («Спутник М») вакциналэн кыкетӥ партиез вуиз – оглом 240 доза. Со сярысь элькунысь тазалыкез утёнъя министерстволэн пресс-службаез ивортӥз. Вакцина 12-17 аресъем пиналъёслы чакламын. Туннэ нуналлы прививка Удмуртиысь 896 быдэ вуымтэослы пуктӥзы, соос пӧлысь 677-ез кыкетӥ компонентсэ но басьтӥзы ни. « Вань быдэ вуымтэос вакцинациез умой потӥзы, прививка пуктэмзы бере секыт луон учыръёс пусъемын ӧй вал » Наталья Ермолаева, Удмуртиысь тазалыкез утёнъя министерствоысь штатэ пыртымтэ валтӥсь педиатр Пусъём, быдэ вуымтэослы прививка мылкыд каремъя гинэ пуктӥське. Анай-атайёс яке нылпи понна кылкутӥсь адями куриськон гожтыны но соглаш луэмзэс пусйыны кулэ. Нош 15 арессэс ортчемъёс соглаш луэмзэс асьсэос кинюрто. Коронавируслэсь прививка улон интыя нылпи поликлиникаын пукто. Со понна регистратура пыр гожтӥськыны луэ. Нош прививка пуктэмлэсь азьло пинал педиатр дорын одно ик чакласькыны кулэ. Тодэ вайытом, быдэ вуымтэослы вакциналэн нырысетӥ люкетэз Удмуртие 2022-тӥ арын 24-тӥ толшоре вуиз вал. Тегъёс: коронавирус вакцина Удмуртия пиналъёс Тазалык | Тазалык |
Майя Бывальцева 2020-тӥ арын 1-тӥ южтолэзьысен Удмуртиысь трос нылпиё семьяосысь 1-11 классъёсын дышетскисьёслы нуназе дунтэк пӧсь сиён сётъялозы. Элькун катъёсы со пумысен тупатонъёсты Кун Кенешысь депутатъёс 27-тӥ тулыспалэ ортчем сессиязы юнматӥзы, ивортэ улосвыл парламентлэн пресс-службаез. Со 35 сюрс пала нылпиос, со 22 сюрс 624 сюрс трос нылпиё семьяос Надежда Михайлова, Удмуртиысь Кун Кенешлэн тӧроезлэн воштӥсезКатъёсы тупатонъёсты элькунысь ваньмызлы трос нылпиё семьяослы мерлыко юрттэт сётон вылысь дасязы. Удмуртиын трос нылпиё семьяос берло дас аръёс ӵоже кык поллэсь унолы йылӥзы. 2010-тӥ арын 1-тӥ толшорлы соос 10 сюрс 720 вал, нош 2020-тӥ арын 1-тӥ толшорлы – 22 сюрс 624 семья Татьяна Чуракова, Удмуртиысь мерлыко политикая но ужъя министрТодэ вайытом, Удмуртиын школаосысь сиськонниосты выльдыны 100 миллион манет пала коньдон висъялозы. Тегъёс: Мерлык Ижкар Удмуртия пиналъёс КунКенеш школаос катрадлык сиён-юонъёс ТатьянаЧуракова 100ар | Мерлык |
Майя Бывальцева Татарстанын покчи классъёсын дышетскись удмурт лулчеберетэн тунсыкъяськись нылпиос пӧлын «Мудорвай» элькун вожвылъяськонлэн очной люкетъёсыз йылпумъяськизы. Финалэ 19 коллективъёс но нимаз быдэстӥсьёс потӥзы, ваньмыз 90 пала адями. Со сярысь Татарстанысь Калыкъёслэн эшъяськон юртсылэн пресс-службаез ивортэ. Вожвылъяськонлэн очной люкетъёсыз ньыль ёросъёсын ортчизы: Кукмор, Балтач, Менделеевск но Бавлы. Покчи классъёсын дышетскись пиналъёс ньыль номинациосын быгатонлыкъёссэс возьматӥзы: - удмурт калык эктон; - удмурт кылын кырӟан. Коллектив: - удмурт кылын кырӟан. Нимаз быдэстӥсьёс; - удмурт кылын кылбур лыдӟон. Интыосын вормисьёслэн гала-концертсы 23-тӥ толсуре 11 часын Казаньын Калыкъёслэн эшъяськон юртазы ортчоз, пыронэз эркын. «Мудорвай» вожвылъяськонлы кичӧлтон сётӥз Татарстанысь удмуртъёслэн йӧскалык лулчеберетъя автономизы. Конкурс элькунын улӥсь калыкъёслэсь кусыпъёссэс юнматон но нылпи садэ ветлӥсь но покчи классъёсын дышетскись пиналъёсты удмурт калыклэн лулчеберетаз кыскон вылысь. Тодэ вайытом, «Мудорвай» конкурс Татарстанын 2016-тӥ арысен ортчытъяське. Чаклам арлыд: 0+ Тегъёс: Лулчеберет нылпиос удмуртъёс Татарстан йӧслыкъёс | Лулчеберет но туризм |
Анжелика Тихонова корреспондент 18-тӥ толсуре Удмуртиын 7 градусозь кезьыт луоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Вирнуналээ улосвылын пилемо улоз. Дырын-дырын кӧня ке лымыялоз. Куд-ог интыосын бус вӧлскоз. Тӧл лымшор но шундыпуксён вискысь шундыпуксён пала берытскыса секундскын 1-6 метре пельтоз. Нуназе элькунъя -2…-7 градус возиськоз. Омыр зӥбет луло узвесь юбоя 745 миллиметр, омырлэн мускытлыкез – 95 процент. Тодэ вайытом, азьвыл куазез чакласьёс таиз ужан арня лымыё но шуныт луоз шуыса ивортӥзы вал. Тегъёс: МЧС Удмуртия куазь Тол | Инкуазь |
Майя Бывальцева 1 сюрс 78 гектар мында гурт возёс музъемъёсты шараязы Удмуртиын 2016-тӥ арын. Россиысь гурт возёс удысын лыдъян-гожтон ужрадлы элькунъя нырысь-валысь йылпумъянъёсын 1-тӥ шуркынмонэ тодматӥз Кун статистикая федерал ёзэслэн улосвыл ёзэтэзлэн кивалтӥсез Евгений Данилов. Лыдъян-гожтон улсын подсобной хозяйствоосысь 246 сюрслэсь трос кузёослэсь, кунмуртъёслэн коммерци луисьтэм 474 огазеяськонъёсысьтызы но отчы пырисьтэм участокъёслэн 13 сюрс 600 кузёослэсь ивортон люказы. «Росреестрлэн Удмурт Элькунъя Управлениез ивортэмъя музъемъёслэн огъя быдӟалазы но гурт возёс огазеяськонъёслэн музъемъёссылэн лыдзы 2224,6 сюрс гектар но 1785 сюрс гектар луиз ке, ортчем лыдъян-гожтонъя музъемъёслэн огъя быдӟалазы 1336 сюрс гектар, нош гурт возёс музъемъёслэн 1087,5 сюрс гектар», — пусйиз Евгений Данилов. Росреестрлэн элькунъя Управлениезлэн сётэтъёсыз но ортчем перепись куспын пӧртэмлыкез 40 процент. Удмуртстатлэн кивалтӥсез верамъя, «гурт возёсын лыдъян-гожтон ӧз йылпумъяськы на, али люкам ивортонъёсын ужан мынэ. Гурт возёс огазеяськонъя нырысь-валысь йылпумъянъёс шуркынмонэ лэсьтэмын луозы, нош нырысетӥ нимлыко вакчи йылпумъянъёсты шараялозы 2017-тӥ арын». Ӧрилэн кенешоназ вераськон пуромиз музъемлэн огъя быдӟалаезъя но гурт возёс огазеяськонъёслэн музъемъёссылэн быдӟалаезъя перепись дыръя люкам ивортонъёс пумысен. Кылсярысь, Ижысь гурт возёсъя кун академилэн ректорез Александр Любимов верамъя, «со музъемлэн быдӟалаез гыроно муослэн гинэ луыны быгатэ». «Кун статистика ужзэ оскон вылын радъя. Нокыӵе ужкагазъёсты ми ум куриське, со статистикалэн ужезлэн одӥгез инъетэз. Ваньзэ сое эскероно ке, сое туж чакласькыса лэсьтоно», — ватсаз Евгений Данилов. Гурт возёс удысын лыдъян-гожтон ужрад ортчиз 2016-тӥ арын 1-тӥ пӧсьтолэзьысен 11-тӥ гудырикошконозь. Тегъёс: Удмуртстат Удмуртия гуртвозёс | Мерлык |
Майя Бывальцева Таяз арын Тодонлык нуналэ Удмуртиысь школаосын сиё-дано линейкаос ортчозы. Кызьы веразф ивортодэтъя «Удмуртия» агентстволы элькунысь дышетонъя но тодосъя министерствоын, дышетон 3-тӥ куарусёнэ, вордӥськонэ, кутскоз. 1-тӥ куарусёнэ, кӧснуналэ, сӥё-дано линейка бере пиналъёс доразы бертозы. Дышетскон борды 3-тӥ куарусёнэ басьтӥськозы. Тегъёс: Дышетон Ижкар Удмуртия пиналъёс школаос | Дышетон но тодос |
Анжелика Тихонова корреспондент 2021-тӥ арын Удмуртиын мушкасьёсты дасяны кутскозы. Уж борды Сюмсиысь нюлэс но гурт возёсъя техникум басьтӥськоз. Со сярысь элькунысь гурт возёсъя но сиён-юонъя министерстволэн пресс-службаез ивортӥз. Сюмсиысь дышетсконни гурт возёсъя но сиён-юонъя министерстволэсь 2 миллион манет грантсэ утӥз. Ӧнерлыко мушкасьёсты 2021-2022 дышетскон аре дасяны кутскозы. Со понна выль лаборатория кылдытозы. Отын муш умортоос но, муш семьяос но, рамкаос но, кормушкаос но, микроскопъёс но, центрифуга но, мукетыз но луозы. Нош азьланяз техникум бордын Мушкасьёслэсь элькун школазэс усьтыны чаклало. Сюмсиысь техникум сяна, гурт возёсъя но сиён-юонъя министерстволэсь грантсэ эшшо куинь дышетон юртъёс басьтӥзы. Висъям коньдонлэн оглом быдӟалаез 9 миллион манет луиз Кызьы пусйиз Удмуртиысь кивалтэтлэн тӧроезлэн воштӥсез – гурт возёсъя но сиён-юонъя министр Ольга Абрамова, гурт возёс ӧрын ужась шор ёзо дышетонниослы грантъёсын юрттэт 2021-тӥ арын но сётӥськоз. Тегъёс: Дышетон Сюмси Удмуртия гуртвозёс гуртвозёсъяминистерство мушкась грантъёс | Дышетон но тодос |
Анжелика Тихонова корреспондент Удмуртиын ужась ӧри Пичи Пурга – Улӥ Кечол сюреслэн Покчи Бӧдья гурт дорысен Яган черкогуртысь Иж шур вамен выж дорозь люкетаз тупатъян ужъёсты эскериз. Со сярысь «Кышкыттэм но ӟечлыко автомобиль сюресъёс» йӧскалык ӵектослэн улосвыл офисэзлэн пресс-службаез ивортэ. Ужась ӧрие «Управтодорысь», ГИБДД-ысь, мер огазеяськонъёсысь ыстэм муртъёс, подрядчикъёс пыриськизы Та дырлы ужъёс 70-лэсь трос процентлы дась ини. Валтӥсь ужъёсты лэсьтӥзы. Ньыль но ӝыны иськемлэсь трос кыстӥськись люкетын сюрес шобретэз быдэсак воштӥзы. Вужмем асфальт интые кык сӥен асфальтобетон кисьтӥзы. Сюрес дуръёсты 12 сантиметр зӧкталаем асфальтогранулятэн юнматӥзы. Со сяна, дугдылон интыосты тупатӥзы, корт павильонъёс пуктӥзы, сюрес пусъёсты воштӥзы но сигнал юбоос пуктӥзы. Ӧри ужъёс оглом ӟечлыко лэсьтэмын шуыса пусйиз. Алонъёссэс сюрес дуръёс пумысен веразы. Соосты ӵошкатыны но ташкес карыны куризы. Озьы ик сюрес вылысь кожонъёс бордын ужаны косӥзы. Мер транспортэ пуксён интыын пандус лэсьтоно, сюрес пусъёс пуктоно но сюрес вамен потон интыез умойгес но кышкыттэмгес интые выжтоно шуыса веразы. Вань ужъёсты сюресчиослы матысь дыре – сюресэз уже кутытозь – вуттыны кулэ. Ужъёсты Владимир Путинэн кичӧлтэм «Кышкыттэм но ӟечлыко автомобиль сюресъёс» йӧскалык ӵектос улсын лэсьто. Туэ со улсын элькунысьтымы 19 улосвыл но муниципал сюресъёсты тупатъяны чакламын. Туннэ нуналлы сюресчиос 13-яз ужало ини. Тодэ вайытом, кемалась ӧвӧл йӧскалык ӵектос улсын Сьӧлта котыр сюресэз выльдӥзы. Тегъёс: Авто Удмуртия сюресъёс ПичиПурга тупатъянужъёс | Авто |